सदा आनन्द रहे एही द्वारे - केशव मोहन पाण्डेय - मैना: भोजपुरी साहित्य क उड़ान (Maina Bhojpuri Magazine)\nHome केशव मोहन पाण्डेय फगुआ Lekh सदा आनन्द रहे एही द्वारे - केशव मोहन पाण्डेय\nसदा आनन्द रहे एही द्वारे - केशव मोहन पाण्डेय\nमनमौजी हुड़दंग, मौज-मस्ती आ सबके सतमेझरा रंग में रंग देबे वाला होली के लोक-पर्व से के बचत होई? ना केहू बचत होई आ ना केहू बचे के चाही। एह मौसम में त पेड़ो-खूँट बउरा जाला, मनई के मन त बउरइला के साथे अगराइओ जाला। फगुआ के फाटक खटखटावते सभे तनी दोसरे नियर बोले लागेला। ई सब शहर से दूर त रहबे कइल ह, अब एकर रूप गाँवो-देहात में बदल गइल बा। अब ना ढोलक के नाल चढवला के गरज पड़ेला आ ना झाल झनकवाला के। अब फगुआ के सगरे रंग एगो कैसेट के दुअर्थी गीतन में कैद हो के फेंकरत लागेला। कारन कवनो होखे बाकिर होली के बेर हमार मन मचले लागेला।\nसाँच कहीं त जब-जब होली के बेला आवेला, हमके अपना लइकाईं में गाँव में बितावल होली के पल ईयाद आ जाला। ई शब्दवे सुनके हमके अपना गाँव-टोला के ईयाद से हमार मन भर जाला। ओह बेरा ईयाद जीभ पर लेमचूस बन के जीभ पर लाहे-लाहे घुले लागेले आ मन मचले लागेला। मन अपने आप भगवान के करूणा पर द्रवित हो जाला आ कोठा-कोठा अपना जिनगी के बितल पल के जोहे लागेला। समय के साथे घूमत मन चाहे जिम्मेदारी के बोझा से दबाइल होखे, चाहे समय के माँग से, चाहे जीवन-लीला के विविध पात्र के पात्रता से, बाकीर मन त ईयाद के भँवर-जाल में अझुराते रहेला। ओह अझुरइला में खली लइकाईं के सौंदर्यबोध रहेला, अउरी कुछू ना। ऊ सुन्दरता अमरखो में मिलेला, सहयोग में मिलेला। ठाढ़ी-टीका से ले के ओल्हा-पाती, आइस-पाइस जइसन खेलो मे मिलेला त कामो-धंधा में। आफतो-बिपत में मिलेला, त उत्सव-उछाहो में मिलेला। सगरो बेचैनियों में मिलेला त सगरो स्वादो में, सगरो अभिरूचियो में मिलेला।\nसाँच बात त ई रहे कि हमरा टोला के लोग कम पढ़ले-लिखले रहे। जे पढ़ले-लिखले रहे, ऊ खाली साक्षरे ना, ज्ञानी रहे लोग। ओह में कुछ लोग सरकार के सेवा में रहे लोग आ कुछ अपना खेती-किसानी आ नून-तेल-लकड़ी के व्यवस्था में रमल रहे लोग। हमनी किहाँ होली के रंग सरस्वती पूजा के दोसरके दिन, सरस्वती माई के मूर्ति के भसाने से लउके लागे। भसान करे लाए के बेरा सब लइका लाल, गुलाबी, पीअर, नीला, हरिहर अबीर के बरसात करत चारू ओर इंद्रधनुष बनावत जा सों आ आवे के बेरा सर..र.र र र के लय पर ‘रामनगर-धूमनगर’ के भौगोलिक आकलन के सथवे शब्दन के बान्ह तुर के ‘पुरुआ-पछुआ’ के चाल पर अशोभनीय जोगीरा कहत आवें सों। ऊ सगरो रहे त बाउर, बाकिर केहू के बाउर लागे ना। आज सोचेनी त बुझाला कि या त हमनी के समझ ना रहे, या जोगीरा के जोश में हमनी के समझे के ना चाहीं जा। या त ऊँहा ले आजु के बात-बात में सहिष्णु आ असहिष्णु भइला-बनवला के राजनीति ना रहे, या उत्सव के राजनीति के दखल कम रहे। अब रउरा ज्ञान के अभिनय कहीं, चाहे अनुभवी समय के मार, चाहे उम्र के बोझ, चाहे होशियार कहाए के लालसा, होली की ओह मांसल आ अशोभनीय शब्दन के ईयाद क के अपने आपे पर ग्लानि होला आ मन बोझिल हो जाला।\nफगुआ के फगुनहट रंग हम अपना टोला भर के भाई लोग पर कुछ अलगही रंग में देखले बानी। ओह बेरा हमरो गाँव बाकी अन्य गाँवन जइसन जातिगत सीमा में कैद रहे, बाकीर होली के रंग में सगरो बान्हा टूट जाव, सगरो सीमा मेटा जाव। भाई लोग में केहू होरील ब भौजी से गारी सुने के चाहे त केहू फागु ब भउजी के सगरो होली भर आपने समझे। ओह सहज जीवन में शब्दन के दूअर्थी चाल से सबके चुभनो अनुभव होखे आ गुदरावनों बरे। जहीर भाई ब से लाइफ-ब्याय साबुन माँगे के अर्थ त हम आजु ले ना समझ पवनी। बोधा, जटा, सँवरू लोहार आ फेर नागू आदि के जबे केहू देखे त शब्दन के चाल से अपना कला के प्रदर्शन जरूरे करे। तब बुझाव कि होली एही के त कहल जाला।\nवसंत के त ऋतुअन के राजा कहल जाला आ होली त वसंत के उत्सव ह। एह तरे अगर होली के उत्सवराज कहल जाव त हरज कवन बा आ ना कवनो अतिशयोक्ति बा। एह उत्सव में अल्हणता आ आनन्द एगो क्रम में पावल जाला। अपना भोजपुरी क्षेत्र में एह उत्सव के हर विधी में क्रमबद्धता देखल जाला। वसंतपंचमीए से लोग केहू के दुआर पर चाहे कवनो मंदिर में, चाहे कवनो चैराहे पर एकत्रित होके देर रात ले ढोलक-झाल बजा-बजाके फगुआ गावेला लोग। उत्सवराज खातिर गावत ओह गीतन के फगुआ चाहे होली कहल जाला। एकर अलग-अलग स्थान पर अलग-अलग नाव दिहल बा। ई त सहीए ह कि ‘कोस-कोस पर पानी बदले, चार कोस पर बानी।’ राजस्थान में लूर, लूवर चाहे घूमर कहल जाला त मैथिली में फाग आ अपना भोजपुरी में फगुआ या ताल ठोंकलो कहल जाला। एतना कहला के कवल गरज बा जी, अगर केहू खाली ‘सर र र र र र’ कहि दे त सगरो कहला-सुनला के अर्थ सभे समझ जाला।\nई त सब जनबे करेला कि होली मनवला के पहिलका रात के सम्मत जरावल जाला। ओही सम्मत जरवला के होलिका-दहनो कहल जाला। अपना भोजपुरी क्षेत्र में एगो बाँस के कवनो चैराहा चाहे कवनो एकांत ठाँव पर हला दिहल जाला। ओह पर सूखल पतई, गोहरा-गोंइठा, खर-पतवार आदि डालके जरावल जाला। हमरा किहां त सम्मत जरवला के मुखग्नि देहला से जोड़ के ताना कसल जाव। मजाक उड़ावल जाव। सम्मत के ओह आग में लोग नया अन्न (गेहूँ, जौ आदि) होरह के प्रसाद के रूप में घर ले जाए लोग। ओह सम्मत जरावला के बेरा मन भर गारी गावल जाव -\n‘अर र र भइया हो,\nसुन लेब मोर कबीर।’\nमनव-मन हर काल, हर दषा में उत्सवन के प्रेमी रहल बा। आदमी के आदतन पर देश, काल आ वातावरण के असर त पड़बे करेला। भारत में त रोजो कवनो-ना-कवनो उत्सव-त्योहार के आयोजन होत रहेला। ईंहाँ के धरती पर रोजो उत्साह, उमंग, पर्व, त्योहार, सभ्यता, संस्कारन के आयोजन होत रहेला। भारत में जाति, धर्म, पर्व, मौसम आ ऋतुअन पर आधारित, ओहसे प्रेरित अनगिनत उत्सवन के आयोजन होत रहेला। माघ महिना के अँजोरिया के पंचमी के वसंत-पंचमी कहल जाला। एह के आधार पर हम कह सकत बानी कि ऋतुअन से प्रभावित, ऋतुअन से प्रेरित भारत के भोजपुरिया धरती पर होली के उत्सव ओही वसंत-पंचमी से आरंभ हो के फागुन महिना के पूरनमासी तिथि ले मनावल जाला। सगरो देश में एक्के साथे होली के रंग चढ़ेला। भोजपुरी क्षेत्र में त होली के एगो अलगे महŸव ह। एह माटी पर आ एह माटी के लोग खातिर होली जीवन हो जाला। अगर देखल जाव त ओह जीवन में एगो अलगहीं उमंग बा। अपनापन बा। आकर्षण बा। गरिमा बा। पहचान बा। लइकाईं में हम कई कारने होली के दिने अपना सगरो इलाका में घूमल बानी। हम एह गरिमा आ पहचान केे अनुभव करत बानी। अनुभव क के आनन्दितो होत बानी। एक बेर फेर से मन में लालसा रहे ओह सौन्दर्य के होली के रंग आ नजर से निहारने के। खास कर फागुन में।\nहर क्षेत्र के आपन-आपन विषेशता होला। हमरा भोजपुरी क्षेत्र के समरसता विशेषता त हइए ह, एगो दोसरो विशेषता ह। ईंहँवा के लोग गिरमिटिया मजदूरन के रूप में, ज्यादा तादाद में, अंग्रेजन द्वारा फिजी, गयाना, मारिशस, त्रिनीडाड आदि देशन में ले जाइल गइल रहे लोग। ईंहवा के लोगन में सरलता आ अशिक्षा त बा, सथवे बेहद परिश्रमीयो होला लोग। धूसरो माटी उर्वरा पैदा करे में सक्षम होला लोग। गंडक के किनारे के हाल त अलगहीं होला। हमार टोला पूरी तरह से गंडक के गोद में रहे। अगर सगरो भोजपुरी क्षेत्र के भौगोलिक स्थिति देखल जाव त गंडक के अलावा गंगा जी, सरयू, घाघरा, कर्मनाशा के सथवे अनगिनत छोट-बड़ नदियन से प्लावित बा। ई भोजपुरी क्षेत्र समतल बा आ बहुते उपजाऊ बा। एह क्षेत्र के उर्वर माटी के कारने मसुरी, खेसारी, मटर, रहर, बकला जइसन दलहनन के फूलन से लेके पूरा साल कबो अड़हुल, बागनबेलिया, बेली, गुलाब, सेमर, गुलदाउदी, गेंदा, जूही, रजनीगंधा आदि खिलल-मुस्कुरात फूलन के छटा लउकते रहेला। ईंहवा के खेतन में अपने-आप भांग त उगबे करेला, सथवे सरसों, तीसी, सूरजमुखी के रूप के का कहल जावा? अइसन लागेला कि केहू प्रकृति रानी के पिअर चुनरी ओढ़ा के सजवले बा। अइसन प्राकृतिक धन-दौलत से सजल जिनगी अगर अल्हड़ बतास नियर मस्त-मौला होखे त अचरज कइसन! आ ईहे सुभाव त भोजपुरी माई के अँचरा के विशेषता ह। सच्चाई ई बा कि अगर जीवन के एह रूप के अगर भर आँख देखे के होखे त कबो एह क्षेत्रन में होली जा के देखीं। एह क्षेत्रन के होली गा के देखीं। कहीं-ना-कहीं ढोलक की नाल चढ़ाकर बावरा मन वाला मस्त मानव के टोली मिलिए जाई -\nसंउसे सहरिया रंग से भरी,\nकेकरा माथे ढारूँ अबीर, हो\nकेकरा माथे ढारूँ अबीर?\nहोली पर गावे वाला फगुआ के कई विशेषता ह। जइसे कि गावत-गावत शब्द भले थोड़ी देर खातिर रूक जाय, बाकीर कबो लय ना टूटेला। मन के खुला छोड़ देबे वाला बौराइल देवर अपना कवनो भउजी के देख के गावे लागेला -\nकह त गवना करा के लेइ आईं।।\nभोजपुरिया माटी के अलगही महिमा होला। लगभग डेढ़ महिना ले चले वाला सबसे बड़का एह होली के उत्सव में लइका, बूढ़ आ जवान, सभे एक्के उमिर के हो जाला। ना कवनो उमिर के भेद रहेला आ ना कवनो धन-दौलत के मान-अभिमान। होली के दिने सबके जीवन एक्के लखां हो जाला। एक रंग में सरस। एक स्वर में मुखर। सभे उन्मादित हो जला। आदमी से ले पशु होखे चाहें प्रकृति। एही कुल गुन के कारने हर साल होली आवते हमार मन कवनो खरिहान में बइठकी लगवले कवनो होली टेरत गायक लोग के झूंड में पइस जाए के चाहेला। ई भोजपुरिया होली गायकी के विशेषता ह कि कवनो खलिहान भा बगीचवे से परम्परागत रूप से फगुआ गावल शुरू कइल जाला। लइकाईं में तब ऊँहवाँ जमघट होखे लागी। तब टोला के कवनो कोना से ढोलक-झाल के झुमावे वाला स्वर-लहरी सुनाए लागे। लोग जुमे लागे। भयवद्दी वाला लोग के अधिकता रहे। काका लोग के आइल त वर्जित ना राखल रहे, बाकीर कुछ जने आइओ जाव लोग। कुछ जाने बेभरम भइला से बचे खातिर दूरे से कान दे लिहल उचित समुझे लोग। ओह बेरा गायक लोग के, नवहियन के, नौजवानन के, मतवना में मातल बूढ़वनों के, सबके फगुआ के धून पर लरजत आवाज फगुनी बयार पर चढ़के वातावरण में तैरे लागे। हमनी भोजपुरियन के ई परम्परा रहल बा कि होली के दिने फगुआ गावे वाला लोग सबके दुआरे जा के फगुआ गावे लोग आ हमनी के ओह गायक भाई लोग पर रंग डाली जा, अबीर मली जा आ गरी-छुहाड़ा खिआ के भेंट-अँकवार करीं जा। हर साल होली के दिने हमरो घरे रसोई से लहसून-पिआज के गंध आवे। गायक भाई लोग जब दुआर पर दुआर पर आवे लोग त पिताजी अबीर के थरिया आँगना से मंगवावें आ सबके अबीर लागे। हमहूँ तनी सा बाबुजी के अबीर लगा के उनके चरण छुईं।\nअब त समय के अइसन रंग बा कि हम ना जा पावेनी। ना गायके लोग आवे ला आ ना हमार बाबुजी बाड़े। ईयाद क के आँख त भरिए जाला। खैर, तब गायक भाई लोग ढोलक-झाल के स्वर के साथे फगुआ गावल शुरू करे लोग। गावते गावत सभे झाल चलावत धीरे-धीरे ऊपर उठे लागे लोग। अदालत भाई शुरू करें -\nशिव भइले दयाल, शिव भइले दयाल\nगंगा लेअइले भागीरथी।।\nई भगवान शंकर के प्रार्थना ह। ई लोक-मान्यता ह कि शुभ काम ईश्वर के प्रार्थना से शुरू होला। ..... .हे शिव बाबा, रउरा जे तरे भगीरथ पर प्रसन्न भइनी आ परम पावनी गंगा मइया धरती पर आ गइली, ओहि तरे हमनीयो पर प्रसन्न होके हमनी के कामना पूराईं। ऊहे गीतिया बार-बार दोहरावल जाला। कुछ देर बाद एगो समवेत स्वर उठेला -\nहो हो हो शिवऽ, आ हो हो हो शिवऽ।\nआ हो शिव भइले दयाल, शिव भइले दयाल\nगंगा लेअइले भगिरथी।।\nगीत के गति तेज होत जाला आ आवाज ऊँच। ढोलक-झाल आ खजड़ी-ताली के आवाज में सभे झूम उठे। झाल वाला छवारिक खड़ा होके नाचे लागे। झाल के दम भर जोर-जोर से पीटे लागे। सभे ठेहून पर खड़ा होके ओकरा ओर मुखातिब होके, हाथ भाँज-भाँजके गावे लागे लोग -\nऊ दृश्य देख के बुझाव कि सबपर एगो मतवना छपले बा। सभे गावते-गावत ऊपर उठे, नीचे उतरे आ ऊँचका सुर में, जोर-जोर से, ढोलक-झाल बजा-बजा के फगुआ के ओह गीत के समापन करें। एक दुआर पर कम-से-कम एगो गीत त होखबे करे। कबो-कबो त एक्के दुआरे दू-तीनो गीत हो जाव आ जब गायक लोग उठे लागे तब आपन शुभकामना गावे लागे लोग। ओह लोग के शुभकामनवा हमरा शिशु मन के गदगद क दे -\nसदा आनन्द रहे एही द्वारे\nमोहन खेले होली हो।\nएक ओर खेले कुँअर कन्हैया\nएक ओर राधा गोरी हो।।\nफगुआ के गीतन के गति, भाषा-बंधन आ स्वर-संधान एकदम्मे मृदुल आ मोहक होला। फगुआ गावत बेरा लोग एक-एक टेक के दसों बार आवृ\nकरेला लोग। होली हृदय से उत्सर्जित उत्सव ह। ई उत्सव जन-मानस के हृदय से निकलेला आ जन-मानस के हृदय ले पहुँचेला। भारत के सामाजिक व्यवस्था में जब वर्णाश्रम के व्यवस्था रहे, ओह बेरा उत्सवनो के वर्गीकरण भइल रहे। ब्राह्मण खातिर सावन के उत्सव त शुद्र खातिर होली के त्योहार। हमरा लागेला कि ओह बेरा समाज में आन्तरिक लगाव के अभाव रहे, बाकीर एह उत्सवन के बहाने सामान्य से विशेष ले, सभे एक-दोसरा से जुड़ जाव। सामाजिक का व्यक्तिगत प्रेम के रंगीन बुलबुला आ प्रकृति के मोहक चित्रवे त फगुआ के रंगीन ताना-बाना ह। -\n‘कहवाँ बोले मोर -2\nकहवाँ बोले पपीहरा,\nकहवाँ सइयाँ मोर -2।’\nसचहूँ होली आनन्द आ मौज-मस्ती के उत्सव ह। होली के गीतन में उछाह आ खुशी के वर्णन स्वाभाविक रूप से रहेला। भोजपुरी मन अपने सब उत्सव आ आनन्द के अपना देवी-देवता लोग से जोड़ देला। होली के रंग में भिजल हमनी के लोक-जीवन में स्नेह के प्रतीक राधा-कृष्णो लउके लागेला लोग। रउरो देखीं ना, -\n‘जहवाँ सोलह सौ बृजनारी,\nतहवाँ अकसरूवा कृष्णमुरारी\nभरि-भरि मारे पिचकारी,\nतब भींजे राधिका साड़ी।’\nराधा-कृष्ण के वर्णन वाला एगो अउरी फगुआ देखीं -\nभोजपुरिया माटी के होली में कहीं मारुति-नंदन लंका में जा के होली मचावत लउके ले त कहीं राम आ सीता जी होली के रंग में रंगीन हो के एक-दोसरा पर सोना के पिचकारी से रंग फेंकत लउकेला लोग। -\n‘केकरा हाथे कनक पिचकारी\nकेकरा हाथे अबीरा,\nसीता चलेली अवधवा के ओर\nहोलीया खेले राम लला।’\nएगो दोसर गीत देखीं -\nफगुआ के गीतन में सूक्ष्म भावन के अभाव के सथवे संभोग-शृंगार के रीति के अनुकूल चित्रण रहेला। -\n‘गोरी भेजें बयनवा हो रामा\nअँचरा से ढाँकि-ढाँकि के।’\nफगुआ में कबो-कबो लोक-जीवन सं जुड़ल चीजन के वर्णन मिल जाला। कई गीतन में घाटन, नदियन, व्यक्तियन आ स्थाननो के वर्णन दिखाई देला। -\n‘एक घाट रमरेखा हो -2\nजहाँ बकसर के नहान,\nघाट बिगाड़े ताड़का\nमरनी भगवान -2।।’\nआज के भौतिकवादी समाज में अपना वैयक्तिक स्वाथं से अलगे जाति भेद , वर्ग भेद, धर्म भेद, वर्ण भेदो से अलग हो के लोग भेद-शून्य हो के होली के उत्सव मनावेला। बभनठोली होखे चाहें चमरटोली, भोजपुरिया माटी में त होली के रंग में सभे एकही टोली के लउकेला। अहिरटोली के बीरबल भाई चाहे बलिस्टर अंसारीयो ना बाचे लोग। तब बीरबल भाई के बिआह ना भइल रहे, अबो ना भइल होई। ओहि बेरा ऊ चालीस के करीब रहले। खैर, ऊ दूनो जने के त केहू ना छोड़े। बंडा आ लवंडा के पर्याय बनल दूनो जना के फगुआ आ जोगिरा में कुछ विषेश विशेषणों के साथे प्रस्तुत कइल जाव। तबो सबकुछ सुनवला के बाद लोग होली के रंग में सबके रंगीन क के आ अपनहूँ रंगीन हो के गले लागे लोग आ दुआर से जात बेरा फेर से हार्दिक शुभकामना व्यक्त करे लोग -\n‘सदा आनन्द रहे एही द्वारे\nमोहन खेलें होरी हो,\nएक ओर खेलें कुँअर कन्हैया\nएक ओर राधा गोरी हो।’\nहोली के उन्माद भांग, गांजा, शराब आ धतूरो से अधिका उन्मादित करेला। होली के लहर सागर के उठत-गिरत लहरो के पराजित क देला। होली चाहे कवनो क्षेत्र के होखे, कवनो भाषा आ समुदाय के होखे, होली प्रेम, उछाह, शृंगार, अपनापन आ भाईचारा के उत्सव ह। होली वासंती गीतन के लहरदार फगुआ के उत्सव ह। होली भारत के उत्सव ह जवन जो भोजपुरिया माटी में अउरी रंगीन हो जाला।\nआज के समय में नौजवानन के लग्गे सब सुख बा। बस, समइए नइखे। समय खातिर दौड़ लगावत लोग जहवाँ अपना लोक परम्परा आ रीति-रिवाज, उत्सव-त्योहार से विमुख होत लउकत बा लोग। हमनी के समझे के चाहीं कि लोक परम्परा आ रीति-रिवाज, उत्सव-त्योहार आदि हमनी के पहचान रूपी वट-वृक्ष के माटी ह। माटी दरकी त केतनो मजबूत दरख्त होखे, माटी मिलिए जाई।\nनाम - केशव मोहन पाण्डेय\n2002 से एगो साहित्यिक संस्था ‘संवाद’ के संचालन।\nअनेक पत्र-पत्रिकन में तीन सौ से अधिका लेख\nदर्जनो कहानी, आ अनेके कविता प्रकाशित।\nनाटक लेखन आ प्रस्तुति।\nभोजपुरी कहानी-संग्रह 'कठकरेज' प्रकाशित।\nआकाशवाणी गोरखपुर से कईगो कहानियन के प्रसारण\nटेली फिल्म औलाद समेत भोजपुरी फिलिम ‘कब आई डोलिया कहार’ के लेखन\nअनेके अलबमन ला हिंदी, भोजपुरी गीत रचना.\nसाल 2002 से दिल्ली में शिक्षण आ स्वतंत्र लेखन.\nपता- तमकुही रोड, सेवरही, कुशीनगर, उ. प्र.\nअंक - 72 (22 मार्च 2016)


गोमांस – टटका खबर\nगीध के सराप से डाँगर ना मरअ सँ.\nCategories Select Category TatkaKhabar (1,917) अपराध (574) उत्तर प्रदेश (1,687) खुला मंच (7) खेल (291) चुनाव (267) टटका खबर (160) देश-दुनिया (1,286) बिहार (1,586) भोजपुरी पट्टी (444) मनोरंजन (194) राजनीति (840) रोजी-रोजगार (100) विधानसभा (86) व्यापार (272) शिक्षा (210)\nगोकशी आ बीफ का खिलाफ देश के सबले कड़ा कानून\nहरियाणा सरकार के बनावल गोकशी आ गोमांस का खिलाफ देश के सबले कड़ा कानून के काल्हु राष्ट्रपति प्रणब मुखर्जी के मंजूरी मिल गइल आ एकरा साथही ई कानून हरियाणा में लागू हो गइल. स्वागत करे जोग बात इहो बा कि एह कानून के समर्थन ओहिजा के इंडियन नेशनल लोकदल अउर कांग्रेस दुनू गोल कइले रहुवे.\nजेकरा गोमांस खाए के बा से खाव बाकिर रिगावे जन हिन्दूवन के\nगोमांस पर छिड़ल बवाल का बीच काल्हु केंद्रीय मंत्री कलराज मिश्र कहलन कि जेकरा खाए के बा से खाव बाकिर ओकरा के लेके गावे जन. गोमांस खइला के बात कह के देश के बहुसंख्यकन के भावना भड़कावल गलत बा. जेकरा जवन मन करे तवन खाव बाकिर दोसरा के रिगावे भड़कावे के जरूरत नइखे.\nटटका खबर (मंगल,6अक्टूबर 2015)\nदिल्ली आइल जर्मनी के चांसलर एंजेला मर्केल आ भारत के पीेएम नरेंद्र मोदी का बीच बातचीत का बाद दुनू देश का बीच 18 गो सहमति पत्र पत दस्तखत भइल. 10वीं सदी के एगो दुर्गा मूर्ति जवन जर्मनी चल गइल रहुवे ओकरा के सोमार का दिने जर्मन चांसलर एंजेला मर्केल भारत के वापस सँउप दिहली जवना


UDHR In Bhojpuri – OHREO\nUDHR In Bhojpuri\nमानवाधिकार खातिर संयुक्त राष्ट्र उच्चायुक्त सबहिं के लेल मानवाधिकार मानवाधिकार घोषणा के पचासवां वर्षगांठ\n10 दिसंबर, 1948 के संयुक्त राष्ट्र महासभा द्वारा अपनाएल गेल आओर घोषित मानवाधिकार\nमानवाधिकार के उल्लंघन हरदम अमानवीय काज के कारणो होखेला जा के चलते मानवता के अंत:करण दु:खी होखेला। एक आम आदिमी के सबसे बड़ा इच्छा इहे होखेला कि इ दुनिया में ओके भाषण और विचार के आजादी मिले साथ हि डर आओर इच्छा से हो मुक्ति मिले।\nयदि केहु तानाशाही चाहे दमन के खिलाफ अंतिम हथियार के रूप में बगावत करे खातिर मजबूर ना होए, त ओकरा खातिर कानून के मार्फत ओकर मानवाधिकार के बचावे के इंतजाम होबे के चाही। इहो जरूरी हवे कि राष्ट्र सब के बीच दोस्ती बढ़ाएल जाए।\nसंयुक्त राष्ट्र के लोगिन आपन चार्टर में मौलिक मानवाधिकार, मानव के सम्मान आओर उपयोगिता तथा आदिमी आओर औरत के बराबर अधिकार खातिर आपन विश्वास जतौलन हउ। साथहिं ई लोगनि स्वतंत्रता के माहौल में सामाजिक प्रगति तथा जीवन के स्तर के बढ़ावे के भी दृढ़ निश्चय कएलन ह।\nसाथ ही सदस्य राष्ट्र सब संयुक्त राष्ट्र के मदद से मानवाधिकार आओर मौलिक स्वतंत्रता खातिर लोगिन में मान बढ़ावे के भी संकल्प लेलन ह।\nओही खातिर ए संकल्प के पूरा करे के खतिर ई सब अधिकार आओर स्वतंत्रता के समझ सबसे जरूरी बा।\nअब, एही खातिर महासभा ई ऐलान करता कि मानवाधिकार के ई घोषणा के सभे लोग आओर सभे राष्ट्र पालन करे। सभे व्यक्ति आओर समाज के सब अंग हरदम इ घोषणा के आपन दिमाग में रखे। संयुक्त राष्ट्र के सदस्य राष्ट्र के लोगिन के बीच चाहे हुनी के अधिकार क्षेत्रा में रहे वाला लोगन के बीच प्रगतिशली कदम या शिक्षा के जरिए इ अधिकार और स्वतंत्रता के प्रति मान जगाएल जाए।\nबिना कोनो जाति, रंग, लिंग, भाषा, धर्म, राजनीतिक आओर दोसर मान्यता, राष्ट्रीयता चाहे सामाजिक मूल, धन-संपत्ति, जन्म वा दोसर स्थिति के भेदभाव के सभे कोई घोषणा में लिखल अधिकार आओर आजादी के हकदार होई।\nएतबे ना कौनो देश मुलिक या क्षेत्रा के राजनीतिक न्यायिक आओर अन्तर्राष्ट्रीय स्थिति के आधार पर केहू के संग भेदभाव नइखे कएल जा सकेला। चाहे ओ कौनो स्वतंत्रा, टघ्स्ट चाहे स्वायत्राता के कौनो मानदंड के अंतर्गत आवे वाला संस्था के सदस्य हो।\nकेहु के गुलाम बना के नइखे राखल जा सकेला। कौनो रूप में गुलामी आओर गुलाम सब के व्यापार पर सख्त पाबंदी हवे।\nकाहु के साथ घ्र, अमानवीय चाहे घृणित बेवहार नइखे कईल जा सकेला। काहु के न तो सतावल जा सकेला आओर न सजा देल जा सकेला।\nसंविधान या कानून से मिलल मौलिक अधिकार के उल्लंघन भइला पर सबहि के कोनों योग्य राष्ट्रीय संगठन से क्षतिपूर्ति प्राप्त करे के अधिकार बा।\nकेहु के बिना कोनो कारण के कैद, अज्ञातवास या देशनिकाला नइखे देल जा सकेला।\nकेहु के खिलाफ अपराधिक मामला होखे चाहे केकरो अधिकार और कर्तव्य के निर्धारण के सिलसिला में कौनो स्वतंत्रा आओर निष्पक्ष संगठन के सामने निष्पक्ष सुनवाई खातिर समान अधिकार हवे ।\n1. कानून के नजर में जब तक ले केहु दोषी नइखे तब तक ले ओके निर्दोष समझे के चाही। चाहे ओकरा के खिलाफ कौनो अपराधिक मामला ही काहे ना चल रहल होए। इ सुनवाई के दरम्यान आपन बचाव के लेल ओकरा पूरा-पूरा हक भी मिलल बा।\n2. कौनो राष्ट्रीय चाहे अंतर्राष्ट्रीय कानून के तहत अगर कौनो काम के दंडनीय अपराध नइखे मानल जा रहल होखे तब कोनो आदिमी के ओ काम के खातिर दोषी नइखे कहल जा सकता।\nकेकरो नीजि जीवन, परिवार, घर तथा पत्रााचार आदि में केकरो दखल करे के अधिकार नईखे ह। सबहि के ए तरह के दखल आओर हमला के विरुघ्कानून से संरक्षण प्राप्त करे के अधिकार ह।\n1. प्रताड़ना से बचे खातिर दोसर देश में संरक्षण प्राप्त करे के अधिकार हवे।\n2. लेकिन इ अधिकार के उपयोग वैसन प्रताड़ना में नइखे कईल जा सकेला जे गैर राजनीतिक अपराध आओर संयुक्त राष्ट्र के उघ्श्य आओर सिघ्ंत के खिलाफ कईल गेल काज खातिर मिल रहल होखे।\n1. सबहिं के राष्ट्रीयता के अधिकार हवे।\n2. केहु के राष्ट्रीयता से वंचित नइखे कई जा सकेला आओर ना ही राष्ट्रीयता बदले के स्थिति में अधिकारो से बेदखल कईल जा सकेला।\n1. जाति, राष्ट्रीयता आओर धर्म के बंधन से मुक्त कौनो बालिग आदिमी आओर औरत के बियाह आओर गृहस्थी बसावे के अधिकार हवे। दुनू के बियाह के समय, गृहस्थ जीवन के दरम्यान आओर बियाह टूट जाए के बादो बराबरी के अधिकर ह।\n1. केहु अकेले चाहे केकरो संगे मिल के संपत्ति अर्जित कर सकता।\n2. केहु के ओकर संपत्ति से बेदखल नइखे कईल जा सकत ह।\nसबहिं के विचार आओर अभियक्ति के अधिकार हवे। आओर ओकर ई विचार में कौनो दखल ना हो सकता, संगे ओ संचार के कौनो साधन के जरिए कही से कैसनो सूचना आओर विचार प्राप्त कर सकेला।\n2. तथा केहु के कौनो संगठन में जर्बदस्ती शामिल नइखे कराएल जा सकेला।\n1. सब लोगीन के सरकार में हिस्सा लेवे के अधिकार हवे न त सीघे-सीघे न त आपन मर्जी से चुनल प्रतिनिधि के मार्फत आपन देश के जन सेवा के उपयोग करे के अधिकार हवे।\n2. आम लोगीन के इच्छा ही सरकार के ताकत के आधार होखेला आओर इ जब-तब होए वाला स्वतंत्रा आओर निष्पक्ष चुनाव के जरिए, जेकर आयोजन गुप्त मतदान या फेर स्वतंत्रा प्रघि से होखता।\nसमाज के हरेक आदिमी के सामाजिक सुरक्षा के अधिकार हवे। साथहिं देश के आर्थिक, सामाजिक आओर सांस्कृतिक अधिकार के उपयोग करे के अधिकार ह, जे ओकर व्यक्तिघ् के उपयोग राष्टघीय प्रयास आओर अन्तर्राष्ट्रीय सहयोग से ही संभव हो सकेला जे ओ राष्ट्र के संसाधन ओओर संगठन पर निर्भर करता।\n1. सबहिं के काम करे के तथा रोजगार चुने के अधिकारो बा औरि बेरोजगारी से ओकर सुरक्षा के गारंटी ओ होखे के चाहीं। इ न्यायसंगत तथा सुविधाजनक परिस्थितियों में काम करे के अधिकार बा।\n3. सबे जे काम करता ओकरा आपन तथा परिवार खातिर एगो न्यायसंगत आओर उचित पैसा पावे के अधिकार ह जेकरा से घ् सम्मानजनक जिंदगी बसर क सके। एकर अलावे सामाजिक संरक्षण के ओ साधन के उपयोग के ओ अधिकार बा जे ओकर कमाई बढ़ा सके।\n4. एकरा सिवा आपन हित के सुरक्षा के खातिर मजदूर संगठन बनावे अथवा मजदूर संगठन में शमिल होखे के अधिकार बा।\n1. सबहिं के आपन तथा आपन परिवार के स्वास्थ्य आओर कुशलता खातिर एक उचित स्तर पर जीवन-यापन के ठीक-ठीक इंतजाम होखे के चाहीं। बढ़िया जीवन-स्तर होखे खातिर ओकनि के भोजन, कपड़ा, घर, उचित इलाज आओर आवश्यक सामाजिक सेवा ओ शामिल ह।\n2. एकरा अलावे बेरोजगारी, बिमारी, अपगंता, वैधव्य, बुढ़ारी एवं ऐसन हालत जे पर ओकर नियंत्रण नइखे, ओ से ओकरा सुरक्षा पावे के अधिकार हड। औरत और बच्चा के अलगे सुविधा आओर सहायता पावे के अधिकार बा। सबहिं बच्चन के चाहे ओकर जन्म कानूनी बियाह के अन्तर्गत भईल हो चाहे बिना बियाह के, समाजिक सुरक्षा मिले के चाही।\n1. सबे के शिक्षा प्राप्त करे के अधिकार बा, कम से कम प्राथमिक तथा बुनियादी शिक्षा तड मुघ्त होखे के चाही। तकनीकी आओर व्यवसायिक शिक्षा सबहु के मिले तथा योग्यता के आधार पर उच्च शिक्षा पर सभे के अधिकार ह।\n2. शिक्षा आदिमी के व्यक्घ्घि् के विकास में सहायक होखे के चाही तथा ऐसन होखे के चाही जे लोगीन के मन में मानवाधिकार आओर बुनियादी स्वतंत्रता के प्रति मान के भावना के मजबूत करे। शिक्षा सबे देश, जाति आओर धार्मिक समूह के बीच आपसी समझ-बूझ, सहनशीलता तथा भाइचारा और शांति के स्थापना खातिर संयुक्त राष्ट्र के गतिविधि के बढ़ावे में भी सहायक होखे।\n3. माई-बाप लोगनि के आपन बच्चा खातिर सही शिक्षा चुने के अधिकार ह। अधिकार ह।\n2. सबहिं लोकनि के आपन वैज्ञानिक, साहित्यिक आओर कलात्मक कृति जे घ्लिखले बा, के नैतिक आओर भैतिक हित के संरक्षण के अधिकार बा।\nसबहिं के इ घोषणा में निर्धारित अधिकार आओर आजादी के सामाजिक आओर अन्तर्राष्ट्रीय स्तर पर पावे के अधिकार बा।\n2. आपन अधिकार आओर आजादी के उपयोग कानून के सीमा के भीतर ही होखे के चाही ताकि हम दोसर के अधिकार और आजादी के भी उचित आदर कर सकी।\n3. एहि से एगो लोकतांत्रिक समाज में नैतिक, कानून और व्यवस्था और जन कल्याण के जरूरत के हम पूरा कर सकेलीं।\nई घोषणा में लिखल कौनो अनुच्छेद के मतलब इ ना ह कि कौनो राज्य, समूह चाहे व्यक्ति कौनो ऐसन काज में शामिल होखे चाहे कौनो ऐसन काम करे, जेकरा से ए में लिखल अधिकार और स्वतंत्रता नष्ट होखे।\n« UDHR In Sanskrit\nUDHR In Maithili »


शिवनंदन कवि आ उनकर दूगो गीत – भोजपुरी साहित्य सरिता\nसाहित्य अकादमी-भाषा सम्मान-2021\n"भोजपुरी साहित्य सरिता" अंक-सितम्बर राजेश बादल जी के नजर से\n" शिक्षक दिवस" आ हम शिक्षक\nशिवनंदन कवि आ उनकर दूगो गीत\nभोजपुर के बड़हरा ब्लॉक में एगो गाँव बा मौजमपुर। एहिजा के रहलें एगो शिवनंदन कवि। उनकर एगो कविता बा जवना में पत्थल-पानी परला के चलते छान्ह-छप्पर आ रब्बी के फसल के भारी बरबादी के वर्णन बा। ई घटना 1941 के ह। कवि एह गीत में एकतालीस के जिकिरो कइले बा। एह गीत में घटना के साल के संगे-संगे कवि के नाव- गाँव के भी जिकिर बा। आ अतने ले ना, कवि ‘आत्म-छवि’ (आपन रंग-रूप) के भी उल्लेख कइले बा, आपन मजाक उड़ावे के शैली में। छान्ही प के खपड़ा-नरिया सब पत्थल के परकोप से चकनाचूर भ गइल रहे। गेहुम, मटर, तीसी, अरहर सब खेत- खरिहाने में रहि गइल रहे। ओह बर्बादी आ तबाही के बहुते सटीक आ सजीव वर्णन बा एह में।\nई गीत हम पहिला दफे एगो बरियात में नाच पार्टी में हरमुनिया (हारमोनियम) बजावे वाला से सुनलें रहीं। बहुत दिन बाद ई गीत हम कॉमरेड मनोहर जी से सुनलीं। मनोहर जी से मालूम भइल कि ई गीत शिवनंदन कवि के लिखल ह। हमरा बड़ा ताज्जुब भइल ई जान के। मनोहर जी से बातचीत आरा में भाकपा-माले के जिला ऑफिस जवन पूर्वी रेलवे गुमटी के लगे रहे, भइल रहे। मनोहर जी बतवलें कि शिवनंदन कवि कलकत्तो कुछ समय तक रहल रहलें। मनोहर जी के ई पूरा गीत इयाद रहे। हम गीत नोट क लिहले रहीं। कृपाशंकर प्रसाद जी के संपादन में निकले वाली पत्रिका ‘सूझ-बूझ’ खातिर हम भेज देले रहीं जवन ‘सूझ-बूझ’ के अंक 03-04 ( वर्ष 2013- 14) में छपल बा। गीत एह तरे बा-\nसन एकतालीस साल अचके में आइल काल\nछान्हे-छान्हे देले दरसनवा पथलवा\nखपड़ा के चूर कइले नरिया के धूर कइले\nमंगरा के लकड़ा बनवले पथलवा\nरोई-रोई कहे तीसी हमरा के कवना खीसी\nमटिया में ढठिया ते दिहले पथलवा\nरहरी के ढेंढी में से बहरी निकाली देले\nझँखिया के झँखुरी बनवले पथलवा\nकाबुली मटर जौ तोरा देखी गइले नव\nअब जनी दरसन देखइहे रे पथलवा\nई त हाल नियरा के सुनीं हाल दियरा के\nकँकरी के बियरा बिगड़ले रे पथलवा\nकहे लें सीनन कवि कउवो ले गोर ह छवि\nआरा जिला मउजमपुर मकान रे पथलवा।”\nपत्थल के मार से तीसी के नन्ही-नन्ही ढेंढी माटी में छितरा गइल रहे। अइसन तब जादे होला जब ऊ पाक के तेयार हो जाला। एकरा के कवि जइसे लिख रहल बा तवन देखे जोग बा। माटी में जइसे कि पत्थल ओकरा के ढाठी दे देले होखे। ‘तीसी के ढाठी’ एह तरह के प्रयोग साइते कत्तौ देखे के मिली। बाढ़, सुखाड़, पत्थल-पानी के चलते जन-जीवन के तबाही के वर्णन भोजपुरी कविता के एगो खास विशेषता ह।\nशिवनंदन कवि के एगो अउर गीत बा जवना में जनमानस प द्वितीय विश्वयुद्ध के ख़ौफ़ के साया के वर्णन बा। एह गीत में कुख्यात तानाशाह हिटलर के नाव आतंक के रूप में बा। लोगबाग युद्ध के खौफ से कलकत्ता से भाग रहल बा।\n“अब ना बाँची कलकत्ता, बिधाता सुन ल\nहिटलर के नाव सुनि लोग घबड़ाता, बिधाता सुन ल\nबम गिरे धमाधम जीतिए के धरी दम\nखइला बिनु लोग मरि जाता, बिधाता सुन ल\nजाति के बंगाली भाई छोड़ नगर, बाप -माई\nसंग में लुगाई ले पराता, बिधाता सुन ल\nबड़े-बड़े मारवाड़ी छोड़ के दोकान बाड़ी\nअपना मुलुक भागल जाता, बिधाता सुन ल\nचटकल छोड़े कुली आगा अउरी काबुली\nछोड़ि के भागेलें बही-खाता, बिधाता सुन ल\nकतने हिंदुस्तानी छोड़ि के भागे दरबानी\nकतनो समुझावे हित-नाता, बिधाता सुन ल\nउड़िया ओ नेपाली छोड़ि के भागे भुजाली\nधोबी छोड़े गदहा डोम छोड़े काता, बिधाता सुन ल\nरोशनी हो गइल कम शहर में भइल तम\nचोर-डाकू करे उतपाता, बिधाता सुन ल।”\nयुद्ध के विनाशकारी खौफ से हर वर्ग के लोग में अफरातफरी बा, भागपराह बा। आगा (अफगानी) भाग रहल बाड़न, काबुल के लोग भाग रहल बा। ई लोग आपन कारोबारी बही-खाता छोड़ के भाग रहल बा। अपने देश के शहर कलकत्ता से हिंदुस्तानियो भाग रहल बा लोग जेकर जमा हैसियत ओह बखत दरबान के रहे। ई ओह बखत के एगो कटु यथार्थ रहल बा।\nएह दूनो गीत से शिवनंदन कवि के कवि-दृष्टि के जरूर समझल जा सकेला। दूनो अपना-अपना तरह के दूगो साँच ह अपना समय के। दूनो के बहुते सजीव आ प्रामाणिक वर्णन भइल बा। पहिलका प्राकृतिक परकोप ह त दुसरका आपन प्रभुताई खातिर मानुस-मस्तिष्क के रचना। युद्ध युद्धजनित संकट। जनभाषा के कवि दूगो घटना – एगो स्थानीय आ एगो वैश्विक के जवन आमजीवन प प्रभाव पड़ल रहे, ओकर वर्णन कइले बा। ई एक लेखे इतिहास-लेखन ह। युद्ध के दबाव में कलकत्ता से आपन कारोबार आ रोजी छोड़ कतना लोग भगलें, कतना लोग भूख से मुअलें, कतना नुकसान भइल, एकर ठीक आँकड़ा भले ना होखे, बाकी एकर जिकिर त जरूर बा। कतना लोग दरबानी करत रहे गोरा साहेब लोग किहाँ, गाँव के बूढ़-पुरनिया लोग सुनावत रहे। शिवननंदन जी ई काम गीत में कइलें। प्राकृतिक परकोप से होय वाला नुकसान के तसवीर देले बाड़न। 1934 में बिहार में आइल भूकम्प के बारे में भी लोग लिखले बा। बंगाल अकाल प वामिक जौनपुरी ‘भूखा है बंगाल’ लिखले बाड़न। जैनुल आबेदीन के चित्रन में भी एह अकाल के मार बा। अशोक भौमिक जैनुल आबेदीन के बारे में लिखले बाड़न। एह तरह के लेखन आ चित्रकारी के एगो आपन ऐतिहासिक महत्व एहू रूप में बा।\nमनोहर जी जइसन लोग से बहुत कुछ सुने-समझे के मिल सकेला। मनोहर जी के रमता जी के बहुत नजदीक रहे के मौका मिलल बा। बहुत कुछ सुने के मिल सकेला मनोहर जी से, मनोहर जी जइसन वाम राजनीतिकर्मी लोग से।\nगिरीडीह कालेज गिरीडीह\nपन्द्रह अगस्त मनावल जाई\n“भोजपुरी साहित्य सरिता” अंक-सितम्बर राजेश बादल जी के नजर से\nपत्रिका : भोजपुरी साहित्य सरिता संपादक : जयशंकर प्रसाद द्विवेदी (जे.पी. द्विवेदी)। प्रकाशक : सर्व भाषा...\nप्रो. बलभद्र के आलोचना-दृष्टि\nभोजपुरी साहित्य में आलोचना विधा विकासशील बा।भोजपुरी आलोचना में मैदान खाली बा।एह दिसाईं ढेर परती-पराँत बा।एह...\nभोजपुरी साहित्य:परम्परा आ परख\nबिना सरकारी संरक्षण आ पोषण के लोकभाषा भोजपुरी के रचनात्मक विकास लगातार हो रहल बा।भोजपुरी साहित्य...\nCopyright © All rights reserved|2021; भोजपुरी साहित्य सरिता


भोजपुरी में पढ़ें: मॉरिशस क भोजपुरी | Mauritius of Bhojpuri speakers Bhojpuri special nodakm – News18 हिंदी\nभोजपुरी में पढ़ें: मॉरिशस क भोजपुरी\nजब हम बता भयिलीं त बनारस क नाम सुनते भोजपुरी में बतियावे लगलन.\nभारत के अलावा मारीशस, त्रिनिडाड, सूरीनाम अउर गयाना में भी भोजपुरी खूब बोलल जाला, लेकिन मारिशस के भोजपुरी के मिठास लेखक के भुलात नइखे. मारिशस यात्रा के दौरान उनके लागत कि उ अपने घरे गांवे पहुंच गइले. लेखक के इहे यात्रा संस्मरण-\nLast Updated : September 10, 2020, 19:36 IST\nसाल 2017 में भारत से पांच हजार किलोमीटर दूर मॉरिशस जाए क मोका मिलल. उहां गईले की बाद ना लागत रहे कि हम विदेश में बानी. एकर सबसे बड़हर कारण भोजपुरी रहे. एक जाने हमसे हिंदी में परिचय पूछलन. जब हम बता भयिलीं त बनारस क नाम सुनते भोजपुरी में बतियावे लगलन. फिर आप समझ सकी लां की केतना नीमन लागल होई. बातचीत हो गईल. सांझी बेला अपनी काम से खाली होके उनकरा घरे गईलीं. पूरा परिवार भोजपुरी में बतियावत रहे. बीच-बीच में कुछ अवधी क शब्द छवका क काम करत रहे. इ मेरहन भाव हमरे गाँवे-घरे में बियाह के समय में देखेके मिलेला जब बहिन बेटी, नातेदारी क लोग अलग-अलग जगह से आवेला.\nअइसहीं गलचउरन खाये क बेला हो गईल. घाठी क मकूनी आउर धनिया क चटनी खाएके मिलल. सबसे बढ़िया लागल तब जब खाना देवे वाली एगो लईकी एक बार देके के किनारे सुहरावे वाला फोन लेके बईठ गईल. लेकिन लईकी की दादी फूला (फूला क दादा 1834 में जवनपुर (जौनपुर) से मॉरिशस गईल रहलन) अपनी नतिनी के डांटे लगलीं, ‘असहीं पहुना खियावल जाला. तोहन लोगन की राज में कवनो लजाधुर अदमी रही त आधा पेट खाके चल जाई.’ फिर हमरी ओरा देख के कहलीं, ‘ये भईया! लजइहा मत. मांग के खा लिहा. आजकल क लईका-लईकी दिन भर मोबाईल में लागल रहत बाड़न जा. पता न कवन सोना-चानी ओकरा में मिलता बा.’ दादी क बात सुनके लागल की एहिसे मॉरिशस के ‘छोटहन भारत’ कहल जाला. उहाँ क पुरनका लोग खूब बढ़िया से भोजपुरी बोलेला.\nभोजपुरी में पढ़ें: चलीं एक हाली अउरी गंगासागर नहा आईंजा\nएगो बात आउर. पाहिले दू दिन त हम नया रहलीं. टक्सी में घूमलीं. तीसरे दिन एक जाने कहलन की बस में घुमबा त पईसा कम लागी आउर इहाँ की बारे में जनहु के ढेर मिली. हम बिहाने उठलीं आउर बस में चढ़ गईलीं. ओमई पनरह-बीस लोग बईठल रहलन. सब केहू ‘क्रियोल’ (इ मॉरिशस में बोलचाल में खूब प्रयोग होखे ले) भाषा में बोलत/बतियावत रहे. हम चिंता में पड़ गईलीं की टिकठ कईसे लेब? का बोलले पर टिकठ मिली? इहे कुल सोचत रहलीं, तबले केहू क भोजपुरी में आवाज़ आईल, ‘तनी रोकिहा हो.’ हमके लागल जईसे की हम अपनी जिला (गाजीपुर) में बाड़ी. अईसन जगह पर भोजपुरी सुन के लागल की अब सब सही हो जाई. हिंदी में मगले पर टिकठ मिल गईल. बातचीत में पता चलल की बस से घुमल जा सकेला. पता-ठिकाना खोजले में दिकत ना होई. भोजपुरी काफी लोग समझ लेला.\nदुई दिन बाद उहाँ भोजपुरी के आगे बढ़ावे क काम करे वाली एगो मैडम डॉ. सरिता बुद्धू हमके पेट्टीराफ्रे गाँव में ले गईलीं. उहाँ जाके पता चलल कि आजकल सगरो मॉरिशस में पच्चीस जगह भोजपुरी के सीखे क स्कूल चलत बा. ओह स्कूल में भोजपुरी गीत/भजन कीर्तन गावे आउर पढ़ावे क काम मेहरारुये करेलीं. बहुत दिन बाद मॉरिशस की ओह गाँव में झूमर देखलीं. अपनी गाँव में पवंरिया के नाचत देखले रहलीं. हमनी के इहाँ त केहुकी की घरे लईका होखे त पवंरियां माँगे आवे स. सोहर गावें और नेग लें. ठीक ओयिसने झूमर मॉरिशस में देखलीं. बीस गो मेहरारू दोहरी ताल पर ढोलक बजा के गावत रहलीं जा आउर दूगो मेहरारू नाचत रहलीं जा. ठीक वोइसहीं जईसे हमरा गाँव में शनिचर के बयिठकी होखत रहे. उ लोग निरगुन, पूर्वी, छपरहियो जानत रहलीं जा. दोहरी झाल बजा के आउर ठेंघुनिया के मेहरारुन के गावत पहिली बार देखलीं. लेकिन इतना सुघर लागत रहे नू की अब लिखे खातिर शब्द ना मिलत बा. हमके तनिको पता ना चालत रहे कि हम दूसरी देश में हईं.\nओह गाँव में कुल हो-हवा गईल त एगो मेहरारु से गावेवाला समूह के बारे में कुल जानकारी लिहलीं. वहां के स्कूल में ‘गीत गवाई’ की संगे भोजपुरी पढ़ावे क काम भी कईल जाला. ये लोगन की प्रयास से भोजपुरी के यूनेस्को में ‘विश्व धरोहर’ क मान्यता मिल गईल बा. मतलब कि भोजपुरी के बढ़ावे खातिर यूनेस्को सहयोग करी. आप के बतावत चलीं कि इ बहुत बड़हर सफलता बा. एह प्रयास से दुनिया में भोजपुरी के अलग पहिचान मिली.\n‘गीत गवाई’ में गावे वाली मेहरारू दुनिया के कई देश में घूमके गावत बाड़ी जा. उनहन लोगन के लगन के कारन मॉरिशस सरकार की तरफ से सहयोग मिलत बा. गीत गवाई क पच्चीसगो स्कूल सरकारी सहयोग से चलत बा. एमे सबसे सही काम इ होत बा की नया-नया लईका-लईकिन के ‘भोजपुरी क सुघरता’ बतावल सिखवाल जात बा. सरिता जी आज उहाँ भोजपुरी के स्थायी बनावे की प्रयास में जुटल बाड़ीं. उनकर मेहनत देखल जा सकेला. जईसे कि छोट लईकन के पढ़े खातिर भोजपुरी में किताब बनत बा. छोट-मूट गीत/कविता लिखल जात बा. कई लोग त पुरान गीत के नयका रंग में ढाल देत बाड़न जा.\nभारत से बहरे सूरीनाम, गयाना आउर त्रिनिडाड में भोजपुरी बोलल जाले. लेकिन भोजपुरी के लेके एतना सुघर कोशिश कहीं ना देखेके के मिलल. भारते में देख लिहीं. इहां भोजपुरी गावें-घरे में जवन बा, ओतने बा. जे शहराती हो गयल बा, उ तनी-मनी केहू से बोले-बतियावे में प्रयोग क देला. भाषा क पहिचान की हिसाब से सोचब त इ कहले में तनिको संकोच ना होखे के चाही कि भोजपुरिया माटी में जनमल लोग भोजपुरी के ‘अपना स्वाभिमान आउर सम्मान’ से ना जोड़ पउलन जा. यदि जोड़ल गईल रहत त ओकरा में जवन बुराई घुसावल जात बा, लोग ओकर विरोध करत.\nमॉरिशस में भोजपुरी के लेके जवन प्रयास होत बा, ओकरा से सिखले क जरुरत बा. आज अगर ठीक से काम कयल जाव त भोजपुरी के लोक में जवन खासियत ह, ओकरा के सबके सामने लावल जा सकेला. दुनिया में कईगो अईसन विश्वविद्यालय बाड़न सो जहाँ स्थानीय भाषा/बोली में पढ़ाई होले. खोज क काम कईल जाला. लेकिन इ तबे हो सकेला जब कुछ पढ़ल-लिखल लोग ये बारे में सोची आउर भोजपुरी के अपनी स्वाभिमान-सम्मान से जोड़ी. जबले ठीक से प्रयास ना कईल जाई, तबले कुछ सुघर बनी नाहीं.\nज्ञानवापी विवाद पर विनय कटियार का चौंकाने वाला दावा- शिवलिंग पर चलाई गई थी आरी, पुलिस ने युवक को पकड़ा\nVat Savitri 2022:-इस खास दिन वट वृक्ष के नीचे करिए पूजा,मिलेगा अखण्ड सौभाग्य का वरदान\nतो क्या ज्ञानवापी की मुख्य मस्जिद के नीचे है आदि विश्वेश्वर…, सर्वे टीम की रिपोर्ट के हवाले से दावा\nज्ञानवापी मस्जिद मामलाः अदालत में नहीं पूरी हुई बहस, अब 30 को फिर सुनवाई\nWeather News:-दो दिन के सुकून के बाद फिर बदला मौसम,जानिए क्या कर रहे मौसम वैज्ञानिक\nVaranasi News:-बीएचयू के रिसर्च स्टूडेंट ने खोला ये स्पेशल सेंटर,युवाओं को बना रहे हैं आत्मनिर्भर\nजमीयत उलेमा ए हिंद अध्यक्ष मौलाना महमूद मदनी बोले- जुल्म सह लेंगे, देश पर आंच नहीं आने देंगे...\nExplainer Varanasi: युवाओं के लिए खुशखबरी! वाराणसी में लग रहा रोजगार मेला,25 कंपनियां लेंगी हिस्सा\nGyanvapi Case: ज्ञानवापी के वजू खाने में 'शिवलिंग' या फव्वारा? 30 मई को सामने आएगा सच, जारी होगा Video\nIRCTC Tour Package: वाराणसी से पशुपतिनाथ धाम जाने का सुनहरा मौका, सिर्फ इतना है किराया\nGyanvapi Case: दो घण्टे बहस..4 दिन बाद फिर होगी सुनवाई,उसके बाद तय होगा श्रृंगार गौरी केस पर सुनवाई होगी या नहीं!\nTags: Bhojpuri Articles, Bhojpuri News, Bhojpuri special, Mauritius\nFIRST PUBLISHED : September 10, 2020, 19:36 IST\nपार्लियामेंट नई बिल्डिंग: इतिहास की महान महिलाओं को मिलेगा ये खास सम्मान\n13,999 रुपये में लॉन्च होगा Redmi 11 5G फोन, 50MP कैमरा और पावरफुल बैटरी\nये हैं 10 लाख में आने वाली5फैमिली कार, लग्जरी गाड़ी से कम नहीं है इनके फीचर


‘‘सास बहू और वो’’ के मुहूर्त भइल – Anjoria\nमौर्य टीवी अपना कार्यक्रम का श्रृंखला में एगो अउरी धारावाहिक जोड़े जा रहल बा ‘‘सास बहू और वो’’. एह धारावाहिक के शुभ मुहूर्त पिछला दिने मौर्या टीवी के राजनीतिक सम्पादक नवेन्दू नारियल फोड़के करवलन. ई एगो कॉमेडी ‘‘जौनर’’ के सीरियल ह जवना में सास-बहू के खट्टा-मीठ संबंधन पर पड़ोसिन के तीत छौंक देखे के मिली. एह धारावाहिक में मुख्य भूमिका मेघा, सुषमा श्रीवास्तव, राजा, संगीता रमण, शैलेश जमैया, निवेदिता झा, अउर आनंदिता झा निभावत बाड़ी. निर्माता-निर्देशक हउवे मणिकान्त.\nमुहूर्त स्थल पर मौर्य टीवी परिवार से जुड़ल सुनील पाण्डेय, प्रेम कुमार, अमिताभ श्रीवास्तव समेत बहुते कलाकार मौजूद रहले.


यूपीए टू का डिनर से माया मुलायम नदारद – टटका खबर\nयूपीए से नाराज चलत समाजवादी पार्टी के सुप्रीमो मुलायम सिंह यादव चार साल पूरा होखे का जश्न मनावे ना चहुँपले. चहुँपे के त मायावतिओ ना चहुँपली बाकिर उनुका पार्टी के सतीश चंद्र मिश्रा आ ब्रजेश पाठक डिनर में मौजूद रहलें. सपा का ओर से केहु नजर ना आइल. एह हालात के फायदा बसपा के मिलल जवना के प्रतिनिधि ओही टेबुल पर बइठलें जवना पर सोनिया गांधी, राहुल गांधी, शरद पवार, लालू प्रसाद, रामविलास पासवान, आ अमर सिहं बइठल रहलें.\nएह मौका पर लालू प्रसाद कहलें कि कांग्रेस उनकर समर्थन करे भा ना, ऊ ओकर समर्थन करत रहीहें.\nTags: डिनर, यूपीए


टटका खबर, शनीचर, चईत अँजोरिया पंचमी, 2078 विक्रमी – टटका खबर\nचुनाव देश-दुनिया भोजपुरी पट्टी शिक्षा\nApr 17, 2021 किसान आन्दोलन, कौशाम्बी, नीरव मोदी, परीक्षा, पश्चिम बंगाल, बक्सर, बलिया, रोहतास, विदेशी मुद्रा भंडार, विधानसभा चुनाव, शेयर बाजार, सारण, सीआईएससीई\nकोरोना महामारी का चलते परीक्षा टारल जाए के क्रम में अब सीआईएससीई बोर्डो आपन दसवीं आ बारहवीं के परीक्षा टारे के एलान क दिहलसि. बाकिर सीबीएसई का तरह ऊ आपन परीक्षा रद्द नइखे कइले आ कहले बा कि जून के पहिला हफ्ता में एह बारे में फैसला लीहल जाई.\nआजु पश्चिम बंगाल विधानसभा चुनाव के पाँचवा डेग में 45 गो सीट पर वोट डालल जा रहल बा. मुख्यमंत्री ममता बनर्जी के गोहार कि बचल सगरी डेग समेट के एके डेग में कर दीहल जाव पर आयोग सहमत ना भइल. चुनाव आयोग कोरोना महामारी बेकाबू होखत देखि साँझ सात बजे का बाद से अगिला दिन सबेरे दस बजे ले चुनावी रैलीस जन सभा, आ नुक्कड़ नाटकन पर काल्हु शुक से रोक लगा दिहले बावे.\nपंजाब सरकार अपना पुलिस प्रशासन से कहले बा कि दोसरा राज्यन से खरीद के पंजाब में बेचे खातिर आवत गेंहू के एको दाना पंजाब के मंडियन में चँहुपे मत दीहल जाव. जान जाईं कि बिहार से औने पऔने दाम पर खरीद के पंजाब के आढ़ती ओकरा के पंजाब में बेच के अन्धाधुंध कमाई करत आइल बाड़ें. आ एही अंधाधुंध कमाई पर रोक लगला के अनेसा से किसान आन्दोलन के बखेड़ा खड़ा कइले बाड़े आढ़तिया आ दलाल. अब जब केन्द्र सरकार साफ कर दिहलसि कि अनाज के दाम सीधे किसानन का खाता में भेजल जाई त आढ़तिया किसानन सें सादा चेक पर दस्तखत करा के राखल शुरु कग दिहले बाड़ें.\nसारण जिला के अवतार नगर इलाका में भइल एगो सड़क हादसा में एगो ट्रैक्टर चालक के मौत हो गइल आ दू जने घवाहिल हो गइलें. एगो बेकाबू ट्रक से बचला का फेर में ट्रैक्टरे गड़हा में पलटि गइल आ चालक के ठाँवे पर मौत हो गइल.\nसारण जिला के लाल बाजार गाँव का नियरा छपरा हाजीपुर रोड पर काल्हु शुक का दिने एगो आदमी के मौत ट्रक से कचरा के हो गइल.\nरोहतास जिला के अगरेर इलाका के मोकर पुल का लगे भइल सड़क हादसा में शुक का दिने एगो आदमी के मौत हो गइल आ उनुकर पत्नी घवाहिल हो गइली. एक लोग के बाइक एगो ट्रक से टकरा गइल आ हादसा क के ट्रक चालक भाग निकलल.\nकौशांबी के कोखराज इलाका के ककोड़ा गांव का नियरा रोडवेज बस से उतरत घरी एगो नवही गोड़ बिछला के गिरला का चलते बस के पहिया तर आ गइल आ ओहिजे ओकर मौत हो गइल.\nबलिया के ऊभांव इलाका के हरदिया गाँव का लगे एगो ट्रैक्टर ट्रॉली पलट गइल आ एह हादसा में चालक समेत दू आदमी के जान चलि गइल.\nबलिया जिला के बैरिया इलाका के मधुबनी गांव के एगो किराना दुकानदार के मौत साँप के कटला से हो गइल. गोदाम से सामान निकालत घरी साँप उनुका के काट लिहलसि.\nबक्सर जिला के ब्रह्मपुर इलाका के जवही जगदीशपुर में एगो ट्यूशन पढ़ावे वाला पहिले त छात्रा के महतारी के अपना हवस के जाल में फँसवलसि. बाद में ऊ ओकरा बेटिओ पर खराब नजर डालल शुरु क दिहलसि. बतावल जात बा कि एहसे नाराज ओके ऊ औरत कुछ लोग के सहायता से ट्यूटर के छूरा घोंप घोंप के मार डललसि. हालांकि ट्यूटर के परिवार वालन के कहना बा कि पिछला कई महीना के बाकी फीस मँगला का चलते उनुकर जान ले लिहल गइल आ अब झूठ अछरंग लगावल जा रहल बा.\nभारत के भगोड़ा हीरा व्यवसायी नीरव मोदी के प्रत्यार्पण पर ब्रिटेन के गृह मंत्रालय आपन सहमति दे दिहलसि आ अब नीरव मोदी के जल्दिए ले आवल जाई.\nतेज गेंदबाज दीपक चाहर के शानदार गेंदबाजी – 13 रन देके चार गो विकेट टपकावल – का बदौलत चेन्नई सुपरकिंग्स आईपीएल 14 के मैच में पंजाब किंग्स के छह विकेट से हरा दिहलसि.\nदुनिया भर के शेयर बाजारन से चाल मिलावत भारतो के शेयर बाजार शुक का दिने लगातार तिसरको दिने बढ़त बनवले रहल. देश के विदेशी मुद्रा भंडारो में 9अप्रैल के पूरा भइल हफ्ता में 4.34 अरब डॉलर के बढ़ोतरी भइल. देश के विदेशी मुद्रा भंडार अब 581.23 अरब डॉलर को हो गइल बा. एकरा पिछला हफ्ता भंडार घटि के 576.87 अरब डॉलर के हो गइल रहल.


भोजपुरी के संवैधानिक मान्यता के सवाल – Aapan Birgunj\naanand kumar gupta प्रकाशित मिति - Jul 26, 201530\nविश्वभाषा भोजपुरी आज संसार में १३ करोड़ लोग के भाषा बा । भारत, नेपाल, मॉरीशस, फिजी, सुरिनाम, गोयना, टुबैगो, दक्षिण अफ्रिका, अष्ट्रेलिया, म्यान्मार, बंगलादेश, पाकिस्तान, अरब, अमेरिका आ यूरोप के कैयन देशन में भोजपुरिया लोग के बसोबास बा । हँ, एकर उद्गम के रूप में भारत आ नेपाले बा। एकरा बाद राज्य संचालन के हिसाब से मॉरीशस में भोजपुरिए लोग के शासन बा । फिजी में भी एक बेर महेंद्र चौधरी के सरकार बनल रहे बाकिर ओतहाँ के आदिवासियन के विरोध का सामने टिके ना सकल । एकरा बादो संवैधानिक रूप से मान्यता के जहाँ तक सवाल बा, ऊ अभी तक एकरा नेपाले में नसीब भइल बा । हँ, बेहवार में नेपाले में ई सर्वाधिक उपेक्षा के शिकार बा ।\nजहाँ तक शिक्षा के सवाल बा, नेपाल में प्राथमिक आ माध्यमिक स्तर पर एकर पाठ्यक्रम, पाठ्यपुस्तक आ सहायक सामग्री सहित अनौपचारिक शिक्षा में भी आपन पहुँच बना चुकल बा । भारत में उच्च माध्यमिक शिक्षा परिषद् आ विश्वविद्यालयन में ई स्थापित हो चुकल बा । मॉरीशस में शिक्षा मंत्रालय के तहत भोजपुरी के एगो विशेष निकाय के जरिए ही पाठ्यक्रम में सामिल करेके काम हो रहल बा । संचार माध्यम में नेपाल, भारत आ मॉरीशस में भोजपुरी सामिल बा । बाकिर नेपाल के अलावा एकरा अभी तक संवैधानिक मान्यता नइखे मिल पावल । हँ, अमेरिका में स्थानीय स्तर पर भोजपुरी में बनल कागजात के मान्यता मिलल बात अभीओतहाँ के भोजपुरियन के लेख-रचना के माध्यम से जानकारी में आ रहल बा । नेपाल के अंतरिम संविधान के धारा ५ में नेपाल के समूचा भाषा के राष्ट्रभाषा के मान्यता बा आ स्थानीय स्तर पर ओह सब में सरकारी कामकाज के वैध भी मानल गइल बा । भारत में संविधान के आठवाँ अनुसूची में सामिल भाषा के संवैधानिक मान्यता देहल मानल जाला । अभी एकरा खातिर ओतहाँ जोर-सोर से आंदोलन जारी बा । एतने ना, महाभोजपुर प्रांत निर्माण के बात भी उठ रहल बा । बाकिर एने फेसबुक संजाल आदि-इत्यादि के माध्यम से कुछ मित्र लोग के बात आ रहल बा कि संवैधानिक मान्यता खातिर हो रहल संघर्ष बेकार बा । कारण बतावल जाला नेपाल में बरकरार रहल एकर संवैधानिक मान्यता आ उपेक्षा दूनू के बेमेल अवस्था ।\nएक तरफ से सोचला पर बात ठीके बुझाला । संविधान में लिखिए देहला से का होई ? अगर बेहवार में नइखे त झूठमूठ के संवैधानिक-कानूनी मान्यता खातिर लड़ल जरूरी नइखे, एह तर्क में भी दम बा । वास्तविक बात भी बा नेपाल के संदर्भ में । संवैधानिक भाषा भइला का बादो आज तक कवनो गाँव विकास समिति, नगरपालिका भा जिला विकास समिति में भोजपुरी में निवेदन लिखल देखल भा सुनल नइखे गइल । भोजपुरी में कौनो औपचारिक कागजात बनावल नइखे जात । एतने ना, सरकारी प्रायोजन में प्राथमिक आ माध्यमिक तह में एकर पाठ्यक्रम आ पाठ्यपुस्तक त बन गइल बाकिर कहीं पढ़ाई नइखे होत । मूल बात बा कि राज्य एह भाषा के विषय शिक्षक अभी तक कहीं नइखे रखले । संचार माध्यम के क्षेत्र में रेडियो नेपाल आ गोरखापत्र में नाम मात्र के जनशक्ति आ काम दिआइल बा एह भाषा खातिर । नेपाल टेलिभिजन में त अब तक समाचार सुरू भी नइखे भइल । त सवाल उठता, एकर संवैधानिक मान्यता मिलले आ नामिलले का ? एही सवाल का सङे दोसरो सवाल उठ सकता, का अब तक कौनो नेपालीय भोजपुरिया कहीं कवनो स्थानीय निकाय में भोजपुरी में निवेदन देवे के साहस कइले बा ? कौनो भोजपुरिया गाँव विकास समिति के सचिव भा नगरपालिका के कार्यकारी अधिकृत का लगे केहू भोजपुरी में निवेदन लेके गइल बा ? भोजपुरी भाषा, साहित्य, संस्कृति आदि पर काम करेवाला संघ-संस्था का ओर से भी कौनो स्थानीय निकाय में भोजपुरी में पत्राचार भइल बा ? जिला स्तर के न्यायिक भा अर्धन्यायिक संदर्भ में केहू भोजपुरिए में आपन बात लिखवावेके कोशिस कइले बा ? आउर ना त साटा लिखेके काम भी केहू अब तक भोजपुरी में कइले बा ? भोजपुरी विषय पढ़ावेवाला शिक्षक के मांग कके आज तक संगठित रूप में भोजपुरियन का तरफ से कौनो आंदोलन उठल बा ? अगर ई समूचा सवाल के जवाब अब तक हमनी का लगे नकारात्मक बा त एकर दोष केकर ? अधिकार के सदुपयोग केहू ना करी त ओकरा खातिर दोषी के होई ? निश्चित रूप से अधिकार का साथे कर्तव्य भी रहेला । एकरा साथे इहो बात बुझेके पड़ी कि कर्तव्य पर ही अधिकार टिकल रहेला । कर्तव्य के अभाव में अधिकार के कौनो अर्थ नइखे । बाकिर जहाँ अधिकार नइखे ओतहाँ कर्तव्य कइला पर दंडित भी होखेके पड़ी । दूर जाएके अवस्था नइखे । २०२९ साल में रानी के जन्मोत्सव पर भोजपुरी में स्मारिका निकललें पंडित दीपनारायण मिश्रजी । एकरा खातिर उनका के तत्कालीन अंचलाधीश गारी-फजिहत त देबे कइलन, दिनभर अपना कार्यकक्ष में बंदी बनाके भी रखले रहस । उनकर कहनाम रहे— ‘राजारानी के गुणगान त ठीक रहे बाकिर भोजपुरी में काहे ?’ का आज कौनो सरकारी अधिकारियन के नेपाल में अइसन करेके मजाल बा ? निश्चित रूप से केहू ना कर सकेला । एकरा साथे साथ नेपाल के हर जनगणना में भोजपुरी भाषा के उल्लेख बा । नेपाल के केंद्रीय तथ्यांक विभाग में भोजपुरी भाषा के मातृभाषा भा संपर्कभाषा के रूप में बोलेवाला का बारे में केहू जाके आधिकारिक जानकारी माङ सकता । एह से कि अब ई एतहाँ के संवैधानिक भाषा बन चुकल बा । ठीक एकरा विपरीत भारत के भले ई दोसरका भाषा काहे ना होखे, आज तक ओतहाँ के कौनो जनगणना में एकर उल्लेख नइखे । ओही तरे ओतहाँ के कौनो कार्यालय में भोजपुरी में निवेदन नइखे देहल जा सकत । भोजपुरी में साटा तक भी केहू नइखे लिखवा सकत । अगर लिखवइबो करी त ऊ मान्य ना होई । एकरा साथे साथ भारत के कागजी मुद्रा पर ओतहाँ के समूचे संवैधानिक भाषा में ओकर मूल्य यानी ऊ पाँच, दस, बीस, सौ केतना के नोट बा लिखल रहेला । का संवैधानिक मान्यता बिना मिलले भोजपुरी के ऊ सौभाग्य मिल सकता ? ओही से बेहवार में उतारल भा उतरवावल ओतना कठिन नइखे जेतना कौनो विषय के संवैधानिक अधिकार में सामिल करावल । एह मामला में भले भोजपुरी नेपाल में बेहवार में उपेक्षित बा, बाकिर संवैधानिक आ कानूनी हिसाब से अब त विश्व में नेपाल ही बा जहाँ के ई संवैधानिक भाषा बा । त अपना अगर चले के ढङ नइखे त कम से कम दोसरा के चलाई पर टिका-टिप्पणी ना कइल बेहतर रही । हमनी के समाज में एगो बहुत प्रचलित कहावत बाः केकरा पर करीं सिङार पिआ मोरा आन्हर ? त हमनी अपना करते अन्हरकूप में बइठल बानी । एह से जरूरत बा जहाँ संवैधानिक मान्यता मिलल ओतहाँ ओकरा के बेहवार में उतरवावेके आ जहाँ नइखे मिलल ओतहाँ एकरा खातिर संघर्ष करेके आ चल रहल संघर्ष के कम से कम नैतिक समर्थनो करेके । एही से भारतीय भोजपुरियन के आपन मातृभाषा के ओतहाँ के संविधान के आठवाँ अनुसूची में सामिल करावे के संघर्ष में नेपालीय भोजपुरियन का ओर से हम पूरा-पूरा नैतिक समर्थन देतानी आ आउर भोजपुरियन से भी समर्थन देवेके हार्दिक आग्रह करतानी ।\nश्रोत : भोजपुरी टाइम्स दैनिक, सावन १०, २०७२ में प्रकाशित ।\nगोपाल ठाकुरनेपालीय भोजपुरीभोजपुरीभोजपुरी के संवैधानिक मान्यताभोजपुरी भाषा


आस्तिकता आ नास्तिकता के बहस - द हिन्द मीडिया\nएगो जमाना में तथाकथित बुद्धिजीवियन के समाज में अगर केहू भगवान पर श्रद्धा के बात कहि देत रहल ह, त ओकरा के अज्ञानी के संज्ञा दे दियात रहल ह. जे ई संज्ञा भा सर्टिफिकेट देत रहल ह, ओकरा के प्रगतिशील कहल जात रहल ह. आजु स्थिति बदलि गइल बा. अब लोग जानि गइल बा कि आस्तिक भा भगवान में बिसवास करे वाला आदमी भी ओतने तेज आ बुद्धिमान बा जतना नास्तिक भा भगवान के अस्तित्व के खारिज करे वाला. बाकिर कबो- कबो ईहो देखे में आवेला कि सब त ना लेकिन कुछ लोग, जवन गिनती के बा- अपना के सुपर मनुष्य पेश क के आ भगवान के खारिज कइके अइसन चेहरा बनावेला आ सीना तानेला कि लागेला कि जइसे एह जीवन के कुल तथ्य आ रहस्य के कुंजी उनुके लगे बा.\nबाकिर नास्तिक व्यक्ति भी ओतने सम्मान के पात्र बा जतना आस्तिक व्यक्ति. जइसे पश्चिम बंगाल के पूर्व मुख्यमंत्री ज्योति बसु बिल्कुल नास्तिक रहले बाकिर लगातार सुने में आवे कि उनुकर पत्नी कमला बसु घर में एगो छोट मंदिर बना के दूनो बेरा पूजा पाठ करत रहली ह. त एही तरे एगो गांव में एगो कउड़ा पर आस्तिक आ नास्तिक लोगन में वाद- विवाद होत रहे. नास्तिक अचानके कहले – “हमरा के एगो सीनियर आदमी सिखवले बाड़े कि भगवान के मानल बुद्धिमानी ना ह. अगर भगवान रहिते त दुनिया में एतना अत्याचार होइत आ एतना दुख- व्याधि आ अभाव रहित. तब से उनका तर्क के हम आपन जीवन मंत्र बना लिहनी.“ त आस्तिक कहले कि त रउवो केहू पर आस्था बा.\nरउवां के जे भगवान विरोधी मंत्र सिखावल, ओकरा पर राउर आस्था बा. केहू पर बा नू. त जब आस्था बा त रउवो एक अर्थ में आस्तिक भइनी. एपर नास्तिक आदमी खिसिया गइल. कहलसि कि हम त एगो आदरणीय व्यक्ति के शिक्षा के प्रति आस्था रखले बानी, बाकिर रउरा त भगवान पर आस्था राखतानी, जेकरा के देखले ना जा सकेला. आस्तिक आदमी कहलसि कि देखल काहें ना जा सकेला. रउरा कवनो गुरु के चेला बनि के साधना करीं. जइसे दूध में मक्खन लुकाइल बा, ओही तरी एह संसार के शोर के पीछे, भौतिक चेतना का पीछा भगवान लुकाइल बाड़े. जब तक ले दूध के मथल ना जाई, दही जमा के भी मथि दिहल जाला, तब तक ले मक्खन भा घीव ना निकली.\nमक्खन दूध से आ घीव दूध के मलाई से भा दही के पातर क के मथि के निकालल जाला. ओही तरी गहिर साधना आ जप- तप कइला से भगवान लउकि जइहें. जानत नइखीं कि स्वामी विवेकानंद अपना गुरु से पुछले रहले कि रउरा भगवान के देखले बानी. त गुरु कहले कि हं, देखले बानी. त गुरु रामकृष्ण परमहंस झूठ बोलले बाड़े का? एही तरी मीरा बाई, सूरदास, तुलसीदास,संत कबीर आ संसार भर के असंख्य संत- महात्मा आ आध्यात्मिक ग्रंथ ईश्वर के अस्तितत्व के बारे में बिस्तार से बता चुकल बा. ई कुल बात गलत आ रउरे बात सही? आ रउवां अउरी ग्रंथ छोड़ीं खाली भगवद्गीता पढ़ि लीं. भगवान के अस्तित्व बतावे वाला ओकरा से बड़ आ प्रामाणिक कौनो ग्रंथे नइखे.त नास्तिक कहले – “ए भाई, भगवान बाड़े त एह संसार में एतना कुल दुख- परेसानी, व्याभिचार, रोग- दुख काहें बा. काहें नइखन ऊ एके बेर सबकर दुख के दूर क देत. ऊ त सर्वशक्तिमान कहाले.“ त आस्तिक कहले- “अच्छा, त पाप तूं कर, आ तोहार मये दुख भगवान हर लेसु. जब पाप कइले बाड़ त फल दोसर केहू भोगी का?” त नास्तिक कहले- “कतने लोग सीधा- सादा बा. एकदम सरल व्यक्तित्व वाला. आ ओकरा के देखतानी कि मये लोग अत्याचार करता. लोग पाप कइला के बावजूद साक्ष्य के अभाव में बेदाग होके छूटि जातारे. ए एकरा के का कहब. ऊ बेचारा त कौनो पापे नइखे कइले. त ओकरा के एतना दुख काहें मिलता.” त आस्तिक कहले- “त हमनी के भौतिक शरीर के भीतर एगो सूक्ष्म शरीर बा.\nओमें का जाने केतना जनम के बुरा कर्म कइला के बीज लुकाइल रहेला. त जतना पाप बटुराइल बा, ऊ कबो निकल- निकल के ओह आदमी पर वार करी. एही जनम के हिसाब से दुख आ परेशानी ना आवे, कई- कई जनम के बुरा सोच, बुरा कर्म आ बुरा संस्कार लुकाइल बा. ओही के काटे खातिर, ओही के नष्ट करे खातिर साधु- संत साधना बतवले बा लोग.” त नास्तिक कहले- “त ईहो भगवान के अन्याये नू कहाई कि अइसन इंतजाम कइले बाड़े कि पिछला जनम के पाप एह जनम में भोगे के परी. उनुका एह जनम के हिसाब एही जनम में खतम क देबे के चाहीं.” त आस्तिक कहले- “त भगवान जी तोहरा कहला से ई ब्रह्मांड चलइहें का?\nजब ऊ भगवद्गीता में कहि देले बाड़े कि सबकर जनम देबे वाला भरण- पोषण करे वाला, सबकर हित चाहे वाला, शरणस्थल भगवाने हउवन. त फेर उनुका न्याय पर सवाल उठावे वाला हमनी का के हईं जा. जरूर ई कुल ऊ मनुष्य के हित के देखि के व्यवस्था कइले होइहें. ” त नास्तिक कहले- “त कौनो तर्क होई नू भगवान का लगे?” त जबाब में आस्तिक कहले- “भगवान के बुद्धि तोहरा ले ढेर बा. हमनी का जतना दूर लउके ला ओतने देखेनी जा. आ भगवान त्रिकालदर्शी कहाले. भूत, वर्तमान आ भविष्य के देखे वाला. त जेकरा लगे अनंत दृष्टि क्षमता बा ओकर आकलन हमनी का सीमित बुद्धि वाला क सकेनी जा का? भगवान के नांव ह अनंत भगवान.\nजेकर आदि आ अंत नइखे ओकरा के सीमित बुद्धि वाला आदमी कइसे समझि सकेला?” त नास्तिक कहले- “अरे भाई जब भगवान माई- बाप बाड़े त उनुका अपना लइकन के बतावे के चाहीं नू कि हमार हई व्यवस्था बा. एकरे मोताबिक रह लोग.” जबाब में आस्तिक कहले- “भगवान त भगवद्गीता के भक्तियोग अध्याय में साफ-साफ कहले बाड़े कि के उनुका खातिर प्रिय बा. एकरा अलावा सब धार्मिक ग्रंथ बतवले बाड़े सन कि का करे के चाहीं आ का ना करे के चाहीं. दोसरा के बेटी- बहिन के आपन बेटी- बहिन माने के चाहीं. झूठ- फरेब ना करे के चाहीं. चोरी- चकारी ना करे के चाहीं, व्याभिचार ना करे के चाहीं. मन में गंदा सोच ना आवे, एकर ख्याल राखे के चाहीं. चुगली आ घटियाई ना करे के चाहीं.\nत ई कुल बाति केहू सुनता? केहू मानता? मनमाना आचरण कइके आ भगवान के दोष दे दिहला से तोहार उद्धार हो जाई? पाप करब आ भगवान पर दोष मढ़ि देब. कहब कि हम त कुछु कइलहीं नइखीं. हमरा नियर प्योर आदमी केहू हइए नइखे. आ जब कुल पाप जुटि ते फल भोगवावे लगिहेंसन त चिल्लइब कि भगवान हमरा संगे अइसन अत्याचार काहें.”\nनास्तिक भाई एतना सुनते हाथ जोड़ि के कहले- “ए भाई अब तोहरा संगे तर्क ना क सकेनी.” त आस्तिक भाई कहले- “अउरी सुनले जा. तोहार भोजन के पचावे ला. तोहार सांस के संख्या तय बा. ओकरा बाद मृत्यु हो जाई. सांस के खास संख्या के तय कइले बा. तू जनम का पहिले कहां रहल. मुअला का बाद कहवां जइब. एगो आदमी के जनम एगो खास मुहूर्त में, एगो खास परिवार में, एगो खास माता के गर्भ में कइसे होला. जुड़वा भाई आ बहिन के एके संगे जनम होला बाकिर भाग्य अलग- अलग कइसे हो जाला. ई कुल अकेला में बइठि के सोच, तब जाके तोहरा लागि जाई कि भगवान साक्षात बाड़े.”\nBjp Mukhtar abbas naqvi Interview on kashmir people Alliance & Mehbooba mufti seditious remarks | अब्दुल्ला और मुफ्ती को मुख्तार अब्बास नकवी ने दी नसीहत, बोले- BJP के खिलाफ रहिए लेकिन…\n7 BSP MLAs rebuffed Mayawati and met Akhilesh Yadav, stating this particular reason .. – बीएसपी के7विधयाकों ने मायावती से बागवत कर की अखिलेश यादव से मुलाकात, बताई ये खास वजह..


Corona lockdown destroyed lives know how back on track Bhojpuri: चिरई-चुरुंग आ गोरू-माल, लोकजिनिगी के खुशहाली के सुर-ताल – News18 Hindi\nCORONA LOCKDOWN DESTROYED LIVES KNOW HOW BACK ON TRACK\nBhojpuri: चिरई-चुरुंग आ गोरू-माल, लोकजिनिगी के खुशहाली के सुर-ताल\nसन् 2020 में जब महामारी कोरोना का चलते लॉकडाउन के नौबत आइल, त नगर-महानगर में एगो अजबे नजारा देखे के मिलल. ओह घरी ढेर पाखी साइबेरियो से असमय आ गइल रहलन स. किछु अनेरिया कुकुरो-बिलारि के खाए-पीए के इंतजाम होखे लागल रहे.\nLast Updated : May 22, 2021, 07:21 IST\nसन् 2020 में जब महामारी कोरोना का चलते लॉकडाउन के नौबत आइल, त नगर-महानगर में एगो अजबे नजारा देखे के मिलल. मनई त अपना-अपना घर में लुकाइल रहे,बाकिर कई गो माल-मवेशी आ जंगली जीव सुनसान सड़क पर चहलकदमी करत रहले स. मोर मगन मन से नाचत रहलन स आ कौआ-काग,गौरैया, कबूतर, पंडुक, सुग्गा, मैना, रूखी-ना जाने कहवां से आके एने-ओने चहकत रहलन स. फेरु त बहुत लोग के मन-मिज़ाज बदलल आ बालकनी में भा छत पर चिरई-चुरुंग खातिर दाना-पानी रखाए लागल. ओह घरी ढेर पाखी साइबेरियो से असमय आ गइल रहलन स. किछु अनेरिया कुकुरो-बिलारि के खाए-पीए के इंतजाम होखे लागल रहे.\nएने एगो खबर देखे के मिलल कि अमेरिका के पूर्व राष्ट्रपति बराक ओबामा के ऊ चहेता कुकुर मरि गइल,जवन पछिला दस साल से उन्हुका संगें रहे आ जेकरा के ऊ आपन सच्चा संघतिया बतवलन. इहवां के लोकजिनिगी के खुशहाली के सुर-ताल होलन चिरई-चुरुंग आउर गोरू-माल. इहवां के लोक भोर में मुरुगा के बांग सुनिके जागत रहे. लरिकाईं में जब हमनीं के सबक रटे खातिर भोर में उठिके पढ़ाई करीं जा,त ओह घरी नांद में गोताइल सानी-पानी में मुंह डुबवले बैल,गाइ,भइंसि के गरदांव में बान्हल घंटी समवेत सुर में एह तरी टुनटुना स,जइसे मंदिर में पूजा-पाठ होत होखे. परिवार के मए लोग पशु-पक्षी खातिर संवेदनशील होत रहे. खात खा पहिला रोटी गाइ खातिर रखा जात रहे आ आखिरी रोटी कुकुर खातिर. अंगना में भा दुआर प\nबांस गाड़िके धान के झोंप बान्हि दिहल जात रहे, जवना से कि चिरई-चुरुंग आके खात रहसु आ चहचहाहट से घर-आंगन गुलजार भइल रहो. इहां तक कि चिउंटिओ के बिल का लगे सातू-गूर धरात रहे. दुआर प सरसों छिटा जात रहे आ जहां-तहां से उड़त कबूतर आके दुआर के शोभा बढ़ावऽस.\nमाल-मवेशी, चिरई-चुरुंग का संगें सांचो के दोस्ताना नेह-नाता होत रहे. पशु-पक्षी आ अदिमी एक-दोसरा के पूरक होत रहे. अतने भर ना, दूनों मिलि-जुलि के कुदरत के हिफाजत करत रहे आ एक-दोसरा प आपन जान छिरिकत रहे. अनबोलता जनावर मालिक खातिर अपना के कुरबान कऽ देत रहलन स आ मनइयो उन्हनीं से बिछुड़िके अतना गमगीन हो जात रहे, जइसे आपन कवनो सवांग गंवा देले होखे.\nतब,अदिमी, माल-मवेशी, चिरई-चुरुंग-सभ मिलिके हरेक आफत-बिपत के हंसत-खेलत मुकबिला करत रहे. लोग-लरिकन के वियोग-बिछोह में जनावर आ चिरइयो दुख में डूबि जात रहे.\nजैव विविधता हमनीं के संस्कृतिओ के हिस्सा रहल बा. अधिकतर देवी-देवता के वाहन इहे पशु-पक्षी रहल बाड़न. भोले बाबा के सवारी बा बंसहा बैल. दुरुगा माई सिंह के सवारी करेली. गणेशजी मूस प सवार बाड़न,त लछिमीजी के प्रिय बा उरुआ. गाइ के त महतारी के दरजा हासिल बा. पितरपख में कौआ के महातम हो जाला,त दशहरा में नीलकंठ के. जिनिगी में डेगे-डेग तमाम जीव के संग-साथ जीए के होसिला देत आइल बा. तबे नू नागपंचमी के नाग देवता के पूजा होला आ लोकोकथा में नाग मनई के हितैषी के भूमिका निबाहत बा.\nवनवास के दौरान रावन जब सीता जी के हऽरि ले जात बा, त बेयाकुल राम तमाम जनावर-पखेरू से जंगल में घूमि-घूमि के पूछत बाड़न-\nहे खग-मृग हे मधुकर सैनी!\nतुम देखी सीता मृगनैनी?\nजइसे नीम के फेंड़ प चिरई चहकेले,ओइसहीं घर-आंगन में बेटियन के किलकारी गूंजत रहेला. एह से, ना कबो चिरई-चुरुंग के बसेरा नीम के गांछ काटे के चाहीं, ना कबो बेटी के कलेस देबे के चाहीं.\nकतना सुचिंतित सोच छिपल बा एह लोकगीत में-\nबाबा! निमिया के फेंड़ जनि काटहु\nनिमिया चिरइया बसेर,\nबाबा!बिटिया के जनि दुख देहु\nबिटिया चिरइया के नांइ,\nसगरी चिरइया उड़ि जइहें\nरहि जइहें निमिया अकेल.\nसिरिफ अतने ना, लरिकी के तुलना अंगना के चिरई आ खूंटा में बान्हल गाइ से कइल गइल बा.एगो विदाई गीत में कहल गइल बा-\nकाहे को ब्याहे बिदेस रे,सुन बाबुल मोरे!\nहम तो बाबुल तोरे अंगना के चिरई\nभोर होत उड़ि जाय रे,सुन बाबुल मोरे!\nहम तो बाबुल तोरे खूंटे के गइया\nहांके जिते हंकि जाय रे, सुन बाबुल मोरे!\nवियोग-बिछोह के बात पर इयाद आवत बा लरिकाईं के एगो घटना. होश सम्हारला प देखलीं कि घर के बरंडा में टांगल पिंजड़ा में लाल ठोर आ रेघारी वाली एगो हरिअल सुग्गी रहे,जवना के मीठ बोली सभके मन मोहि लेत रहे. बाकिर स्कूल के पंडी जी के जब ई बात मालूम भइल,त उहांके समुझवनीं कि चिरई-चुरुंग के कैद कइल नीमन काम ना होला. फेरु त हम घरे आवते पिंजड़ा खोलिके सुग्गी के उड़ा दिहलीं. सुग्गी जाके अंगना के मुंड़ेरा प बइठि गइल.उहवां से फेरु उड़े के कोशिश कइलस,बाकिर ओकरा से त उड़ले ना जात रहे. तलहीं एगो कौआ ओकरा प ठोर मरलस. ऊ सम्हरल चहलसि,तलहीं ना जाने केने से आके एगो बाज़ झपट्टा मारे लागल आ सुग्गी हारि-पाछिके अंगना में,\nफेरु बरंडा के पिंजड़ा प बइठि गइलि. आजी हमरा के डांटत सुग्गी के हाथ में लेके पोल्हावे लगली. हमरा के काटऽ त खून ना. फटाफट घर में से मलहम ले आके लगवलीं आ अपना करनी प अफसोस करे लगलीं. ओकरा बाद रोज पिंजड़ा खोलिके सुग्गी के बहरी निकालल जाउ,ऊहो खुश होके चहकत एने-ओने फुल्के,फेरु खा-पीके खुदे पिंजड़ा में ढूकि जाउ,काहें कि केहू के ना रहला प बिलार से डर रहे. आगा चलिके एक दिन पलखत पावते बिलार झपटिके ओकर जान ले लेले रहे आ हम ढेर दिन ले आपन सुध-बुध भुलाके ओकरा शोक में डूबल रहि गइल रहलीं.\nएही सिलसिला में मन परत बा सी एफ एंड्रूज के बचपन के एगो कथा. उन्हुका घर के झरोखा पर बनल खोंता में चिरई के एगो जोड़ा रहत रहे. एक दिन जब चिरई बहरी गइल रहे,त बालक एंड्रूज खोंता में झांकिके देखलन,उहवां उज्जर-उज्जर दूगो अंडा रहे. ऊ उठा लिहलन आ अपना माई के देखावे लगलन. माई डपटत अंडा उहंवें धऽ देबे के कहली,काहें कि चिरई आके जब आपन अंडा ना देखी,त ऊ रोवत-कलपत आपन जान दे दी. ऊ अंडा राखे जाते रहलन,तले चिरई आ गइल. उन्हुका के अंडा धरत देखिके चिरई चीं-चीं करे लागलि आ उन्हुका बहुत समुझवला का बादो ऊ खोंता में ना आइलि. एह घटना से आहत बालक एंड्रूज के दिल जीव-जंतुअन खातिर दया के भाव उमड़ि आइल आ ई संवेदनशीलता उन्हुका के 'दीनबंधु' का रूप में अमर बना दिहलस.\nगोरू-माल आ चिरई-चुरुंग से जुड़ल अनगिनत कथा लोकसाहित्य के अनमोल निधि बाड़ी स. ओह चिरई के कथा कइसे भुलाइल जा सकेला, जवना के ठोर के दाल गिरिके खूंटा में अंटकि गइल रहे आ ऊ बढ़ई से लेके राजा,रानी,सांप,लाठी,आगी, समुंदर-सभसे मदत खातिर निहोरा कइले रहे. आखिरकार खूंटा अपने आप फाटि गइल रहे आ ओकर दाल के दाना हासिल हो गइल रहे. कतना जीवट के होलन पशु-पक्षी, जे मनई के मदत करत करेलन आ पर्यावरण के हिफाजत में अगहर भूमिका निबाहेलन.\nइन्हनीं का संगें कई गो लोकबिसवास आ लोकाचारो जुड़ल बाड़न स. घर के मुंड़ेरा प बइठि के अगर काग बोले, त कवनो प्रिय मेहमान के आवे के शुभ संकेत मानल जाला.फेरु त काग से उचरे खातिर निहोरा कइल जाला आ ओकरा के दूध-भात खिआवे आउर ओकर ठोर सोना से मढ़वावे के वादा कइल जाला. दोसरा ओर, जब केहू के कपार पर कौआ चोंच मारि देउ, त ओह मनई के मउवत के खबर ओकरा आपन खास बेकति तक पहुंचावल जाला आ जब ऊ रो-धो लेला,तब ई मानल जाला कि गरह कटि गइल.\nएही तरी खंजन चिरई, जवना के भोजपुरी इलाका में खंड़लिच कहल जाला,जातरा पर लउकि गइल शुभ आ मंगलकारी मानल जाला. 'पद्मावत' के रचयिता मलिक मुहम्मद जायसी के त अतना ले कहनाम रहे कि कमल के फूल मुंह में लेके फन कढ़ले सांपो प बइठल खंड़लिच लउकि जाउ,त देखनिहार के धन-दौलत,राजपाट जरूरे भेंटाई-\nपन्नग पंकज मुख गहे, खंजन तहां बईठ,\nछत्र,सिंहासन, राजधन,ता कहं होइ जो डीठ.\nजवना फेंड़ प बकुला बइठि जाला आ जवना घर प गिद्ध बइठि जाला, ओकर बिधनस के घोषणा हो जाला.बाकिर गिद्ध-चिल्होर के त सरल-गलल मांस खाके वातावरन के साफ-सुथरा बनावेवाला जनमजात सफाईकर्मी मानल जात रहल हा.\nबाकिर हमनीं के कीटनाशक के इस्तेमाल कऽके गिद्धन के मुआ घलनीं जा. घर-घर में फुदुकेवाली बाभन चिरई फुरगुद्दी लोप होखे का कगार पर बिया,तबे नू ओकरा संरक्षण खातिर बीस मार्च के दुनिया गौरैया दिवस मनावेले. ट्रैक्टर, ट्राली, थ्रेसिंग मशीन हर-बैल के खातमा कऽ दिहलस. जइसे लरिकिन के कोखे में भ्रूण हतिया होत बा, ओही तरी जर्सी गाइ के बछरू बधल जात बाड़न स. कबो खेत-खरिहान-दुआर के रौनक रहल बैल आजु कसाइयन के हाथ में जाके बधात बाड़न स. बाग-बगइचा-लखरांव उजड़ि गइला प कोइलर के कूक अब सुनात नइखे. बानर गांवागाईं आके काटत-झपटत तबाही मचावत बाड़न स.\nकतहीं लीलगाइ फसलन के बरबाद करत बाड़ी स, त कतहीं टिड्डियन से जनमानस त्रस्त बा.\nआजु जरूरत एह बात के बा कि जनजीवन के आफत-बिपत-महामारी से बचावे खातिर कुदरत का प्रति दिल से संवेदनशील भइल जाउ,पर्यावरण के हिफाजत कइल जाउ आ चिरई-चुरुंग, गोरू-माल खातिर नेह-छोह के भाव जगावल जाउ. तबे हमनीं के जिनिगी जियतार बनल रही, नाहीं त ई दुनिया-जहान भूत के डेरा बनिके रहि जाई. (लेखक भगवती प्रसाद द्विवेदी जी वरिष्ठ साहित्यकार हैं. यह उनके निजी विचार हैं.)


खबर भोजपुरी में (मंगल,9दिसंबर 2014) – टटका खबर\n(सोमार 8 दिसंबर के खबर)\nबादामीबाग छावनी में शहीद सैनिकन के श्रद्धांजलि देत पीएम नरेन्द्र मोदी.\nबरीसन बाद श्रीनगर में भइल कवनो प्रधानमंत्री के जनसभा में पीएम नरेन्द्र मोदी जम्मू कश्मीर के लोगन के भरोसा दिहलन कि घाटी के बिसराइल आन आ शान फेरू वापिस ले अइहें. कहलन कि एहिजा के लोग हर तरह के तरीका आजमा चुकल बा आ अब विकासे के राह बाचल बा आजमावे ला. एहसे पहिले सांबा का रैली में कहलन कि पिछला दू दौर के भारी मतदान से कश्मीर में इतिहास रचाइल बा. सोमार का दिने कश्मीर अइला का बाद पीम सबले पहिले सैन्य मुख्यालय जा के उडी में आतंकवादियन के हमला के शिकार सैनिकन के श्रद्धांजलि दिहलन.\nजम्मू कश्मीर के मुख्यमंत्री उमर अब्दुल्ला बाद में आरोप लगवलन कि श्रीनगर के चुनावी रैली खातिर जम्मू से आ अलगाववाद समर्थक रहल सज्जाद गनी लोन के समर्थकन के 80 गो गाड़ियन में भर के ले आवल गइल रहे. अपना ट्विट में उमर लिखेले बाड़न कि कवनो गाड़ी पर भाजपा के झंडा भा बैनर ना देखलन आ ना ही स्‍थानीय लोगों क सभा ओरि जात देखल गइल.\nलोकसभा में बेकार हो चुकल अनेके कानूनन के रद्द करे भा ओहमें संशोधन करे वाला विधेयक रिपीलिंग एण्ड अमेंडिंग एक्ट-2014 ध्वनिमत से पारित हो गइल. एह विधेयक से करीब 90 गो कानूनन के रद्द भा संशोधित क दिहल जाई. लोकसभा से साल 2014-15 खातिर पूरक अनुदान मांगो के मंजूरी मिल गइल.\nकेंद्र सरकार 14वां वित्त आयोग के भूमि कटान, ठनका गिआसमानी बिजली गिरला, आ बाँस में फूल लागे के घटना के प्राकृतिक आपदा के सूची में शामिल करे के सिफारिश कइले बिया. पिछला बेर 13वां वित्त आयोग अइसने सिफारिश खारिज क दिहले रहुवे.\nचालीस साल पहिले ओह समय के रेल मंत्री ललित नारायण मिश्र के हत्या का मामिला में चार गो आरोपियन के अदालत दोषी मान लिहलसि. अब एह आरोपियन – रंजन द्विवेदी, संतोषानंद अवधूत, सुदेवानंद अवधूत आ गोपालजी – के भारतीय दंड संहिता के धारा-302 के तहत आ विस्फोटक पदार्थ अधिनियम के तहत अपराधन के दोषी ठहरावत सजा पर 15 दिसंबर के बहस होखी.\nस्व॰ ललित नारायण मिश्रा के बेटा विजय कुमार मिश्र के कहना बा कि असल दोषी आजुओ कानून का गिरफ्त से बाहर बा. कहलन कि अदालत के इहो बात जाँचे के चाहीं कि केकरा कहला पर घवाहिल ललित बाबू के समस्तीपुर से पटना ले जाइल गइल रहे आ हमला का बेरा उनका साथे के के रहुवे.\nसुप्रीम कोर्ट आजु कोयला खदान आंवटन का मामिला पर फेर से विचार करे के अपील खारिज क दिहलसि. टाटा इस्पात अनेके कंपनी एह बात के अपील कइले रहले. आजु शेयर बाजार में जम के बिकवाली देखे के मिलल आ सेंसेक्स 339 अंक गिर के आ निफ्टी 100 अंक गिर के बंद भइल. डालर का मुकाबिले रुपिया6पइसा कमजोर हो गइल.\nयूपी के मुख्यमंत्री अखिलेश यादव आज राज्य में दू सौ नया विद्युत उपकेन्द्रन के लोकार्पण लखनऊ से कइलन. एह उपकेन्द्रन से अगिला दू साल में बिजली आपूर्ति में बड़हन सुधार होखे के उमेद बा. इहो एलान कइलन कि राज्य के सोरह गो धार्मिक शहरन के चौबीस घंटा बिजलि दिहल जाई. एह शहरन में बाराबंकी के देवा शरीफ, अंबेदकर नगर के किछौछा शरीफ, बहराइच के दरगाह इलाका आ मथुरा वृन्दावन शामिल बा. एही मौका पर दू लाख पचीस हजार समाजवादी परिवारन का बीच नब्बे करोड़ रुपिया बँटलन.\nसांसद साध्वी निरंजन ज्योति के हरामजादा वाला बयान से नाराज विपक्ष सोमार का दिेने सभापति हामिद अंसारी के प्रस्ताव पढ़ला का बाद मान गइल आ राज्यसभा के काम ठीक से चलल. प्रस्ताव में कहल गइल कि सांसद, मंत्री आ राजनीतिक गोलन के नेता अपना सार्वजनिक बयानन में शिष्टता बरतस.\nयूपी सरकार आखिरकार नोएडा अथारिटी के मुख्य अभियन्ता रहल यादव सिंह के निलम्बित कर दिहलसि. यादव सिंह पर सर्वोच्च न्यायालय के बनावल विशेष जाँच दल बनवला का बाद ई फैसला लिहल गइल.\nरोहतास जिला के कर्मा गांव का लगे सोमार का दिने भाजपा नेता देवराज सिंह के डेहरी रोहतास रोड पर तब कचार दिहल गइल जब उ सबेरे टहले निकलल रहुवन. पुलिस मामिला के छानबीन करत बिया.\nसीवान नगर थाना के फतेहपुर मुहल्ला से चार गो मोटरसाइकिल चोरन के तीन गो चोरावल मोटरसाइकिल साथे गिरफ्तार कर लिहले बिया पुलिस.\nभोजपुर जिला के नवादा इलाका के मोनाबाग से गायब भइल स्कूली छात्र के लाश सोमार का दिने पुलिस बरामद कर लिहलसि.\nइंटरनेशनल प्रीमियर टेनिस लीग के दिल्ली चरण के एगो मैच में यूएई रॉयल्स के हाथे माइक्रोमैक्स इंडियन एसेस टीम के हार देखे के मिलल.\nजालंधर में होखत कबड्डी विश्व कप के महिला वर्ग में पिछला तीन बरीस से चैम्पियन भारत चउथको हाली खिताबी दावा पेश करत सोमार का दिने अमेरिका के 56-15 से हरा दिहलस.\nसुन्नी कट्टरपंथी इस्लामिक गिरोह इस्लामिक स्टेट सोमार का दिने इराक में चार गो ईसाई लड़िकन के मूड़ी काट दिहलसि जब ऊ मुसलमान बने से मना क दिहले सँ.


देश दुनिया के खबर (बुध,9सितंबर 2015) – टटका खबर\nबुध का दिने बलिया बंद करावत लोग पर मालगोदाम चौराहा पर एगो मोबाइल दुकान के मालिक आपन रिवाल्वर निकाल लिहलसि आ फायर झोंक दिहलसि. एह में दू जने के गोली लागल बा आ दुनू के हालत खराब बतावल जात बा. पूरा खबर अलग से दीहल गइल बा.\nबिहार विधानसभा चुनाव के सिंहा बाज गइल. बुध का दिने चुनाव आयोग बिहार विधानसभा चुनाव कार्यक्रम के एलान क दिहलसि. पाँच दौर में होखे वाला चुनाव 12 अक्तूबर से शुरू होखी आ आखिरी दौर के वोट5नवंबर के डालल जाई. वोट के गिनिती 8 नवंबर के होखी. एह एलान का साथही बिहार में चुनाव आचार संहिता लागू हो गइल बा.\nभारतीय जनता पार्टी के नेतृत्व बुध का दिने दिल्ली में एन डी ए में शामिल गोलन के नेता लोग संगे बातचीत कइलसि. बिहार चुनाव के भाजपा प्रभारी केन्‍द्रीय मंत्री अनंत कुमार हिन्‍दुस्‍तानी अवाम मार्चा – सेक्‍युलर के नेता जीतन राम मांझी अउर लोक जनशक्ति पार्टी प्रमुख रामविलास पासवान का साथे अलगा-अलगा बइठक कइलन. पटना से दिल्ली आवे का राह में जीतन राम माँझी आ रामविलास पासवान एके जहाज से आइल आ दुनू जने का बीच बातचीत बढ़िया माहौल में होखे के बात कहल जात बा. माँझी कहलन कि पासवान उनकर बड़ भाई हउवन आ परिवार में एह तरह के बात होत रहेला जवना के बेसी तूल ना देबे के चाहीं.\nबतावल जात बा कि भाजपा खुद 160 सीट से लड़ल चाहत बिया आ बाकी 83 सीट अउरी लोग ला छोड़ल चाहत बिया. बाकिर बाकी गोल नइखन चाहत कि भाजपा अकेले अतना सीट से लड़ो.\nकेन्द्र सरकार बुध का दिने स्‍वर्ण बांड योजना के मंजूरी दे दिहलसि. सरकार के उमेद बा कि एह योजना से सोना के डिमांड कम होखी. लोग चाहे त आपन सोना सरकार का लगे राख के ओकरा बदले रुपिया ले सकेला.\nकेंद्र सरकार के कर्मचारियन ला छह फीसदी महंगाई भत्‍ता उपर से देबे के एलान भइल बा. ई पिछला 1 जुलाई से लागू मानल जाई आ एहसे करीब 48 लाख कर्मचारियन आ 55 लाख रिटायर लोग के फायदा होखे वाला बा.\nपाकिस्तान रेंजर्स के महानिदेशक, मेजर जनरल उमर फारूक बर्की के अगुआई में पाकिस्तानी प्रतिनिधिमंडल बुध का दिने नई दिल्ली पहुंच गइल आ काल्हु एह लोग के बइठक भारत के सीमा सुरक्षा बल के प्रतिनिधियन साथे होखी. एकर मकसद बा सीमा पर तनाव कम करे के.\nबियफे का दिने भोपाल में होखे जा रहल बा 10 वां हिन्दी सम्मेलन जवन बत्तीस बरीस बाद हिन्दुस्तान में हो रहल बा. एकर उद्घाटन प्रधानमंत्री नरेन्द्र मोदी करीहें. जाने जोग इहो बा कि देश के सबले बड़हन भाषा हिन्दी के चाहे वाला लोग ना चाहे कि एह इलाका के कवनो दोसर भाषा पनप पावे. एही चलते भोजपुरी, राजस्थानी, बुन्देली, अवधी वगैरह भाषा के त्रिशंकु का तरह लटका दीहल गइल बा. जब जब भोजपुरी आ राजस्थानी के संविधान के मान्यता देबे के बात होला तब तब हिन्दी के मठाधीश खेल बिगाड़े में लाग जालें.\nदुनिया के बाजार संगे ताल मिलावत आजु भारतो के शेयर बाजार में तेजी देखल गइल आ सेंसेक्स 402 अंक के शानदार बढ़त लेके बंद भइल. ओने निफ्टीओ 130 अंक बढ़के बंद भइल. रुपियो में डालर के मुकाबले 14 पइसा के मजबूती देखे के मिलल.\nसेफोलाजी के विशेषज्ञ रहल योगेन्द्र यादव के चिंता बा कि बिहार चुनाव में भाजपा सबले बड़हन पार्टी बन के उभरी. बाकिर एकरा से बिहार में पिछला बीसन बरीस से चलत आवत सामाजिक आन्दोलन कमजोर होखी. उनकर कहना बा कि एह हाल खातिर उहे लोग जिम्मेदार बा जे सामाजिक उभार के जाति विशेष के फायदा चहुँपावे ले सीमित कर दिहलेंं.\nउत्तर प्रदेश के 39 गो ब्लड बैंकन के डिफाल्टर मानत खाद्य अउर औषधि प्रशासन ओह लोग का खिलाफ नोटिस जारी कर दिहले बा,\nप्रधानमंत्री नरेन्द्र मोदी के वाराणसी दौरा के तारीख अब 18 सितंबर तय कइल गइल बा. पिछला दू बेर सगरी तइयारी का बावजूद आखिरी घड़ी में दौरा रद्द होखत आवत बा. शायद थर्ड टाइम लकी वाला कहाउत सही हो जाव अबकी बेर.\nकबो चुनाव जीतला का बाद दुबारा घुर ताक ना करे वाली सोनिया गाँधी दू दिन के रायबरेली दौरा पर आइल बाड़ी, आ अइला का पहिलका दिने ऊ राजीव गांधी के एगो मूर्ति के उद्घाटन कइली. कुछ बइठकन में शामिलो भइली.\nजौनपुर जिला के सरपतहां इलाका के समोधपुर गांव में बुध का दिने एगो औरत आ ओकर दूगो बच्चा आगि से झँउस गइले. औरत के इलाज चलत बा बाकिर दुनू बचवा मर गइलें सँ. बतावल जात बा कि पारिवारिक कलह से आजिज आ के ऊ खुदे आग लगा लिहले रहुवे.


भोजपुरी में पढ़े - भोजपुरी के नस-नस से बहेला रसवन के धार , International mother language day 2021 matribhansh diwas Bhojpuri is not against hindi\nदेश के इन इलाकों में भारी बारिश का अनुमान, मौसम विभाग ने जताई चक्रवाती तूफान क\nभोजपुरी में पढ़े - भोजपुरी के नस-नस से बहेला रसवन के धार\nअगर कहल जाउ कि केहे के जिनगी में माई आ ओकर आपन बोली जवना के मातृभाषा कहल जाला एकर सबका ले बड़ महत्व होला.\nLast Updated: February 21, 2021, 2:00 PM IST\nआजु अंतरराष्ट्रीय मातृभाषा दिवस ह. एह मोका पर हमनीं के आपन मातृभाषा भोजपुरी के इयादि आइल स्वाभाविक बा. ओइसे जब कागज-पत्तर, आधिकारिक दस्तावेज में जरूरत पड़ेला, भोजपुरीभाषी लोग मातृभाषा के खाना में भोजपुरी के जगह हिंदी दर्ज करावे ला. हिंदी से भोजपुरी के कवनो विरोध नइखे. ऊ त एकतरी से हिंदी के छोट बहिनिए ह. एह नाता से भोजपुरी भाषी लोगन के हिंदी माई के भाषो ले बढ़ि के बिया. भोजपुरिया समाज जवन जीवन मूल्य लेकर जिएला, ओह में माई चाहे जाया होखे भा ना, दूध पियवले बिया भा ना, ऊ माइए होले. भोजपुरिया मनई खुलेआम कहेला, स्वीकारेला कि माई के बंटवारा ना हो सकेला.\nये भी पढ़ें : Bhojpuri Spl: गलती पर पिटाई, ओरहन पर धोवाई, कुछ अइसन होत रहे पहिले स्कूल क पढ़ाई!\nहिंदी में कुछु साल से एगो आंदोलन चलता. ओकर तर्क बा कि अगर हिंदी के बोली-बानी संविधान के आठवीं सूची के नाम पर अलग होत चलि जइहें त हिंदी के कमर टूटि जाई. एह आंदोलन के अगुआई करे वाला विद्वानन के तर्क बा कि एह वजह से हिंदी के बोलियन के अलग-अलग संवैधानिक मान्यता ना मिले के चाहीं. ई सवाल कुछु साल पहिले हिंदी के मसहूर ललितनिबंधकार आ भोजपुरी माटी के सपूत आ भोजपुरी समाज के जेठ मनईं कृष्ण बिहारी मिसिर जी के सामने आइल त उनुकर कहनाम रहे कि अगर हिंदी के कमर एतने कमजोर बा कि दू-चार गो बोलियन के संवैधानिक मान्यता दिहला से टूटि जाई त अइसन कमर के टूटिए जाए के चाहीं. उनुका एह कहनाम के लेके खूबे विवाद भइल रहे.\nई ठीक बा कि हिंदी ओइसन भाषा नइखे, जइसन बांग्ला बिया भा गुजराती भा मराठी. ओइसन ठोस आ छोटहन खानी ओकर इलाको नइखे. विद्वानो लोग मानेला कि हिंदी असलियत में कई गो बोलियन-भाषा के समुच्चय ह. ई बात के गांधीजी के सहयोगी आ प्रखर पत्रकार बनारसी दास चतुर्वेदी गहराई से समझत रहले. तबे ऊ जनपदीय भाषा आंदोलन चलवले रहले. उनुकर मान्यता रहे कि हिंदी के बोलिया विकसित होइहें स, उहनीं में बढ़िया काम होई तो ओकर फायदा हिंदियो के मिली आ हिंदी आगे बढ़ी. अफसोस के बात बा कि हिंदी के कमर मजबूत करे वाला लोगन के धेयान में ई बात नइखे.\nओइसे हमनीं के जाने के चाहीं कि आखिर 21 फरवरी के दिने अंतरराष्ट्रीय मातृभाषा काहें मनावल जाला. एकर इतिहास रऊंआ जानबि त समझबि कि माई वाली, माई के दूध वाली भाषा के का मतलब होला. एही दिने 1952 में तब के पूरबी पाकिस्तान आ अब के बांग्लादेश में आपन आधिकारिक भाषा के मांग के लेके नौजवान लोग ढाका में प्रदर्शन कइले रहले. ओह घरी पाकिस्तान के शासन में पश्चिमी हिस्सा वाला लोगन के वर्चस्व रहे. उहन लोग उर्दू के राजभाषा बनावे पर अड़ल रहे. जेकर पूरबी इलाका के लोग विरोध करत रहे. पाकिस्तान के पश्चिमी हिस्सा वाला के शासक लोगन के लागत रहे कि चूंकि दूनों ओरि के जनसंख्या में मुसलमान लोगन के बहुमत बा, त ऊ लोग उर्दू के राजभाषा मानि लिहें. जवना के विरोध में पूरबी बंगाल के लोग सड़कि पर उतरि अइले. चूंकि ई मामला पूरबी बंगाल के लोगन के भावना से जुड़ल रहे, बांग्ला भाषा के मांग तूल पकड़ि लिहलसि. ई पाकिस्तानी शासक लोग के ना पचल आ गोली चलवा दिहले. जवना में कई गो छात्र मरइले. कहल जा सकेला कि ओहि दिने पाकिस्तान के बंटवारा के नेंव पड़ि गइल रहे, जवन 19 साल बाद पूरा हो गइल. ओकरा जरि में आपन माई के भाषा के मांग रहे. बहरहाल आपाना सहीद सपूतन के इयादि में तब से हर साल 21 फरवरी के पूरबी पाकिस्तान में मातृभाषा दिवस मनावल शुरू भइल. बांग्लादेश बनला के बाद एह दिन के बाकायदा छुट्टी के ऐलान भइल, तब से हर साल 21 फरवरी के बांग्लादेश में छुट्टी होला.\nबांग्लाभाषा खातिर शहीद भइल नौजवानन के 16 मई 2007 के दिने संयुक्त राष्ट्रसंघ के महासभा अगिला साल यानी 2008 के मातृभाषा साल के रूप में मनावे के प्रस्ताव पास कइलसि. एही के संगे 21 फरवरी के मातृभाषा दिवस के रूप में मनावे के घोषणा भइल. एह के संगे अंतरराष्ट्रीय स्तर पर माई के दूध संगे मिले मिसिरी नियर सहजे मिले वाली मातृभाषा के सम्मान देबे के शुरूआत भइल.\nदुनियाभर के शिक्षाशास्त्री मानेला लोग कि बच्चा सबसे बढ़िया से माई के भाषा में मिले वाली शिक्षा से सीखेला. आपाना देश में त अंग्रेजन के शासन आवे से पहिले तकले माई के भाषा में ही शुरूआती शिक्षा देबे के वेवस्था रहे. लेकिन आपाना खातिर व्यापक स्तर पर बाबू तैयार करे खातिर अंग्रेज दूध-मिसिरी नियर सहजे मिले वाली माई के भाषा में मिले वाली शिक्षा वेवस्था के तहस-नहस कई दिहले स. आजादी के आंदोलन के दौरान एहू मसला पर महात्मा गांधी, मदन मोहन मालवीय आ गुरूदेव रवींद्र नाथ टैगोर जइसन हस्ती विचार कइले रहलन. उहन लोग के सोच रहे कि आजाद भारत में कम से कम शुरूआती, जवना के प्राथमिक शिक्षा कहल जाला, ऊ माई के भाषा में दियाई. बाकिर ई काम सही माने में जमीन पर ना उतरि पइलसि.\nई साल जनगणना के साल ह. कोरोना के चलते एह में देरी हो गइल बा, नाहीं त अबले ई काम आखिरी चरण में रहित. संविधान के आठवीं अनुसूची में भोजपुरी के शामिल करावे खातिर जे लोग कोशिश कइ रहल बा, उनुकर भोजपुरिया लोगन के सुझाव बा कि जनगणना के कालम में भोजपुरी के आपन मातृभाषा के रूप में दर्ज कराईं. उहन लोगन के तर्क बा कि एह से आखिरी गिनती में भोजपुरिया लोगन के संख्या बढ़ि जाइ त सरकार पर ओकरा के आठवीं अनुसूची में डाले खातिर दबाव बढ़ी. भोजपुरिया लोगन के एह कोसिस के हिंदी समर्थक लोगन के आपन विरोधी ना माने के चाहीं. उहन लोग के समझे के चाहीं कि भोजपुरी हिंदिए के छोटकी बहिन ह आ ओकरा ओइसहिं लाड़-दुलार के जरूरत बा, जइसे हर परिवार में बुची-बबुआ के अपने आपे मिलेला. एकरा खातिर अलगा के कवनो कोसिस ना करे के परेला.\nभोजपुरिया लोग चाहे जवन भाषा के माध्यम से पढ़ले होखसु लोग, उहन लोग के मन में जब भी कवनो मौलिक विचार उपजेला, ऊ भोजपुरिए में होला. बाद में ऊ लोग मन ही मने हिंदी, चाहे अंग्रेजी में ओकर अनुवाद करेला लोग. कहे के मतलब साफ बा कि भोजपुरीभाषी लोगन के मौलिक विचार के जरिया इहे बिया. अइसे में का हमनी के दायित्व नइखे बनत कि एकरा खातिर आगे बढ़ीं जा आ ओकर सम्मान बढ़ाईं जा. भोजपुरी के बारे में आखिर में भगवती प्रसाद द्विवेदी के एगो कविता यादि आवतिया. एकर मिठास पर उ गजबे लिखले बाड़े,\nभोजपुरी तोहार, भोजपुरी हमार\nएकरा नस-नस से बहेला,\nरसवन के धार.\nजवन भाषा अपने आपे में रसधार के दोसर नांव बिया, ऊ भला केहू के विरोधी कइसे हो सकेली. उ सहयोगिए रही, छोट बहिनिए रही. संविधान के आठवीं अनुसूची में सामिल होई त एकर राजकीय विकास के दबाव बढ़ी, जवना से खाली भोजपुरिया लोगने के ना, हिंदियो के फायदा होई. ( उमेश चतुर्वेदी वरिष्ठ पत्रकार हैं और ये उनके निजी विचार हैं.)


टटका खबर, सोमार, १२ जुलाई – Anjoria\nनाश्ता का मेज पर भोज के कड़ुवाहट मिटावल गइल\nकाल्हू बिहार प्रदेश भाजपा अध्यक्ष डा॰सी॰पी॰ठाकुर का घर पर नाश्ता का मेज पर मुख्यमंत्री नीतीश कुमार, जदयू के प्रदेश अध्यक्ष विजय चौधरी आ भाजपा के अरुण जेटली, अनंत कुमार, सुशील मोदी, रविशंकर मिलल लोग त राष्ट्रीय कार्यकारिणी के बईठका का समय नीतीश कुमार के भोज रद्द करे के कड़ुवाहट मिटावल गइल. तय भइल कि तू हमार दोष मत गिनइहऽ हम तोहार ना गिनाएब! अब भाजपा नरेन्द्र मोदी से प्रचार करवावे भा जदयू तस्लीमुद्दीन से केहू कुछ ना बोली.\nशिवाजी पर लिखल किताब का खिलाफ बिया शिवसेना\nमराठा प्रभुता के प्रतीक आ राष्ट्रगौरव छत्रपति शिवाजी महाराज पर लिखल अमेरिकन जेम्स लैने के किताब, शिवाजी ए हिन्दू किंग इन मुस्लिम इण्डिया, में शिवाजी महाराज का बारे में कुछ अनर्गल बात लिखे के आरोप बा जवना चलते महराष्ट्र सरकार ओकरा के प्रतिबन्धित कर दिहले रहुवे. बाकिर पहिले मुंबई हाईकोर्ट आ अब सुप्रीम कोर्ट ओह प्रतिबन्ध के हटावे के फैसला दिहले बा. शिवसेना कहले बिया कि ओह किताब के केहू के बेचे भा खरीदे ना दिहल जाई.\nमोंटेक सिंह जवाब दिहलन कमलनाथ के\nकमलनाथ कहले रहलन कि योजना आयोग कुर्सी पर बइठ के किताब लिखे वाला लोग से भरल बा जिनका जमीनी असलियत से कवनो वास्ता नइखे. कहलन कि किताब लिखल दोसर बात ह सड़क बनावल दोसर. जवाब में मोंटेक सिंह कहले बाड़न कि सड़क बनावल दोसर बात होला बाकिर ओकर हिसाब किताब रखले बिना रोड बनावे के अनुमति ना दिहल जा सके. सरकारी विभागन के हमेशा मौजूदा धन से बेसी के धन के जरुरत रहेला आ ओह पर रोक लगावे वाला के हू त चाहीं.\nबड़का अस्पतालन पर कैंची चलवली सँ इंस्योरेंस कंपनी\nदेश में एगो सर्वे में देखल गइल कि कुछ बड़का अस्पताल अपना मरीजन से अतना फीस ले लेत बाड़न कि ओकरा बाद खातिर कुछ बचते नइखे. मेडिक्लेम के अस्सी फीसदी धन एगारह फीसदी अस्पताल ले लेत बाड़न. बातचीत से कवनो फायदा ना मिलल त इंस्योरेंस कंपनी अब पहली जुलाई से अपोलो, फोर्टिस, गंगाराम, मैक्स, आ मेडिसिटी जइसन अस्पतालन में मरीजन के मिले वाला कैशलेस सेवा बन्द करा दिहले. अब पहिले अपना पाकिट से फीस भरी, बाद में क्लेम करी, मिल गइल त वाहवाह, ना मिलल त आह आह!\nदू दिन पहिले के बिहार बन्द का दौरान जंगलराज के झलकी मिलल\nसत्ता से दूर रहला से उपजल बेचैनी का चलते राजद आ लोजपा अपना बिहार बन्द का दौरान आपन जंगलीपन खूब देखवले. कई जगहा हिंसक झड़प भइल, लाठी का बल पर दोकान बन्द करावल गइल. लोग के फेर से ऊ दिन याद आ गइल जब बिहार में जंगलराज चलत रहे. गुण्डा लफाड़ियन के पूरा छूट रहे कि जतना लूटे के बा लूट ल स.\nभारत के दिहल जाये वाला सहायता राशि में इंगलैण्ड कटौती कइलस\nअपने गील आटा से परेशान इंगलैण्ड के सरकार पर दबाव बा कि ऊ विदेश के देबे वाला सहायता राशि में कटौती करो. मजबूरन प्रधानमंत्री डेविड कैमरुन भारत के मिले वाला सालाना अढ़ाई सौ मिलियन पाउण्ड के सहायता राशि में कटौती करे के फैसला ले लिहले बाड़े. इंगलैण्ड एहू खातिर चिन्तित बा कि भारत में सहायता का धन से चले वाली योजना में जम के लूट चलेला. कहले बा कि ओह तरह के योजना खातिर धन ना दिहल जाई.\nकाश्मीर घाटी से कर्फ्यू हटावल गइल\nकुछ दिन से शान्ति बनल रहला का बाद काश्मीर में लगावल कर्फ्यू हर जगह से हटा लिहल गइल बा. अब खालि धारा १४४ के प्रतिब्ध लागू बा. आजु काश्मीर में सर्वदलीय बइठक हो रहल बा जवना में पीडीपी शामिल नइखे. प्रधानमंत्री के कहलो पर महबूबा एह खातिर तइयार ना भइली.\nपाकिस्तानी प्रेसिडेण्ट जरदारी हमलावरन के ना सँउपिहन\nपाकिस्तान के प्रेसिडेण्ट जरदारी कहले बाड़न कि मुंबई हमला के षडयंत्रकारियन के हिन्दुस्तान के ना सँउपल जा सके काहे कि ओकरा साथे पाकिस्तान के कवनो प्रत्यार्पण संधि नइखे. एगो कारण अउरी बा जवना के ऊ बतवलन ना. ऊ कारण बा कि जरदारी के अतना औकाते नइखे कि ऊ आतंकियन का खिलाफ कुछ कर सकस..\nपूर्वांचल में मानसून चहुँपिये गइल\nशुक का देर साँझ बलिया के कुछ इलाकन में बरखा भइला के खबर रहे. शनिचर से करीब करीब पूरा पू्वांचल में बरखा होखे लागल बा. तबहियो मानसून कमजोरे कहल जाई.\nफीफा वर्ल्ड कप में आक्टोपस पॉल बाबा के वाहवाही हो गइल जब उनकर भविष्यवाणी सही साबित हो गइल आ स्पेन एक गोल से जीत गइल. सिंगापुर के मनी तोता गलत साबित हो गइल.\nPrevious Post: Double Dhamal by Rinku Ghosh\nNext Post: टटका खबर, मंगल, १३ जुलाई


गमछा पाड़े -4 - अभय कृष्ण त्रिपाठी "विष्णु" - मैना: भोजपुरी साहित्य क उड़ान (Maina Bhojpuri Magazine)\nHome अभय कृष्ण त्रिपाठी "विष्णु" Katha गमछा पाड़े -4 - अभय कृष्ण त्रिपाठी "विष्णु"\nगमछा पाड़े -4 - अभय कृष्ण त्रिपाठी "विष्णु"\nपाड़ेजी के बात सुन के सबकरा चेहरा पर बेचैनी आ गइल. केहू के कुछ ना बुझाइल कि का कहल जाव, बाकि राजन से ना रहल गइल अउरी ऊ तमतमा के पाड़ेजी से सवाल कईलस - 'आप कहे का चाहत हउआ ? चाचाजी के कतल ममता कईले हव?'\n'अबहीं हम कुछ कहत कहाँ बानी जवाईं बाबू. अबहीं त हम सिरिफ पूछत बानी. बाकि जब खाली पूछला पर ईंहाँ के ई हाल बा त कहला पर का होखी ई सोचे के बात बा. वइसे आपके जानकारी खातिर बता दीं कि ममता से ई कतल तबहीं हो सकेला जब ओकरा साथे आप जईसन मरद भी होखे. काहे से कि ममता अकेले अपना बूता पर महादेव बाबू के दिल के दौरा पड़ल शरीर के पंखा से ना लटका सकेले. ई बात सुन के राजन के चेहरा पर परेशानी आ गइ देख के गमछा पाड़े आगा कहलें, का हो गइल जवाईं बाबू ? कहीं हमार बात साँच त नइखे न?'\n'जीऽऽऽ?' - एतना सुने का बाद राजन के चेहरा से लागे लागल जइसे कि सचमुच उहे खूनी होखे.\n'बस कर त गमछा पाड़े! सबके मालूम हव कि भईया के लाश जवना कमरा में पंखा से लटकत मिलल ऊ कमरा अन्दर से बन्द रहे जवन कि पुलिस के आवे के बाद तोड़ल गयल. बाते करे के हव त कुछ ठोस बात करा. ई सब तमाशा करे के जरुरत नाही हव.' - आखिर में बुआजी से ना रहल गइल अउर उ तमतमात गमछा पाड़े पर बरस पड़ली.\n'बहिना जेतने बड़ गुत्थी रहेला ओकरा के सुलझावे में ओतने बड़ नाटक के जरुरत पड़ेला. बाकि बात जब ठोस बात के आ ही गइल बा त हम एतने कहेब कि जदि कातिल ई घर के केहु बा त ऊ सिर्फ अउर सिर्फ राउर ई साहबजादा हो सकेले.' ई बात कह के पाड़ेजी बुआ के लड़िका मोहन के सामने ठाड़ हो जात बाड़े. मोहन के हालत त राजनो से खराब हो गइल. ऊ आपन नजर पाड़ेजी से चोरावे लागल. 'का मोहन बबुआ, तोहरो बहिना के तरह से कुछुओ कहे के बा कि अइसहीं भकुआ भकुआ के एन्ने ओन्ने देखत रहबऽ.'\n'बाकि गमछा चच्चा..?' ममता कुछ कहे के चाहत रहे कि पाड़ेजी इशारा से ओकरा के बोले से रोक के खुद बोले शुरु कइले, 'केहु के कुछ कहे के जरुरत नइखे. हम सबकरा शंका के जवाब देब बाकिर पहिले मोहने बबुआ पर शके ना बलुक यकीनो के कारण बतायेब. -\n'कारण नम्बर एक - हत्या के पहिले वाला हफ्ता में महादेव बाबू अउरी मोहन बबुआ में पइसा के ले के तकरार.' एतना कहला के बाद पाड़ेजी एक पल खातिर सबकर चेहरा देखले अउरी फिर कहे शुरु कइले -\n'कारण नम्बर दू - कउनो कारन से मोहन बबुआ के जेतना पईसा के जरुरत ओतने पईसा महादेव बाबू के अलमारी से गायब होना.' एतना सुनला के बाद मोहन के चेहरा देखे लायक रहे अउरी सब पाड़ेजी के आश्चर्य से देखत रहे.\n'कारन नम्बर तीन. मोहन बबुआ के ओतने पईसा केहु के देत खानी खुद ठलुआ अपना आँखि देखले बा.' एतना कहला के बाद पाड़ेजी मोहन के आँखि में आँख गड़ा के पूछले, 'का हो बबुआ हम साँच कहत बानी नू?'\nसब खामोशी से गमछा पाड़े के बात सुनत रहे बाकि मोहन के माई से ना रहल गइल, अउरी ऊ तिलमिला के गुस्सा में आपन सवाल कइली - 'लगत हव कि पाँच लाख के बात सुन के तोहार दिमाग सचमुच में खराब हो गयल हव. कब्बो कहत हउआ कि भईया के मौत दम घुटले के कारण से भयल अउरी कब्बो कहत हउआ कि मोहन कातिल हवऽ. जबकि भईया के लाश अन्दर से बन्द कमरा से बरामद भयल हव.'\nवइसे ऊँहा मौजूद सबका चेहरा से ईहे लागत रहे कि केहु के गमछा पाड़े के बात नीक ना लागत रहे, बाकि पाड़ेजी के चेहरा से साफ लागत रहे कि ऊ आजे कातिल के पकड़वा दीहें.\n'ठीक बा त अब हम पहिले ई साबित करेब कि भीतर से बन्द कमरा में से कातिल (मोहन के घुरत कहलन) बहरी कइसे आइल?' एतना कहला के बाद पाड़ेजी ममता के ओर मुखातिब भइले. 'ममता बिटिया हम ऊ कमरा मे चले चाहब.'\n'जरुर.' कह के ममता एक तरफ चल दिहलस आ पाछा पाछा सब लोगो. एगो कमरा के बहरी ममता खाड़ हो गइल अऊरी बतवलस कि इहे कमरा बा. पाड़ेजी कमरा में जाये लगले त सब लोग ऊनकरा पीछे जाये लागल लेकिन पाड़ेजी सबकरा के बहरिये रोक दिहले अउरी खुद अकेले अन्दर चल गइले. साथे साथ भीतरी से दरवाजा बन्द कर दिहले. पाँच मिनट से ज्यादा बीतला पर सब केहु आपस मे खुसुर पुसुर करे लागल आ जब ना रहल गइल त सब लोग के बीच दरवाजा खटखटावे के तय भइल.\nएकरा पहिले कि दरवाजा खटखटा के पाड़ेजी से जी से दरवाजा खोले के कहाइत, पाड़ेजी बहरी से आके सबकरा के चउँका दिहले.\n'दरवाजा खटखट करे के दरकार नइखे ममता बिटिया. हम ईहँवा बानी.'\nई आवाज पर सब पलट के देखत बा त पाड़ेजी बहरी से अन्दर आवत रहले आ आके बुआजी के पास खाड़ हो गइले. सब उनकरा के अचरज से देखत रहे, अचरज में बुओजी रही बाकि उनकर चेहरा देख के लागत रहे कि ऊ अबहीओ मोहने क तरफ से कुछ कहे चाहत रहली. एकरा पहिले कि ऊ कुछओ कहती पाड़ेजी हाथ के ईशारा से ऊनका के रोक दिहले. 'बहिना जवनो पुछे ताछे के बा तनिका देर बाद पूछ लीहऽ.' फेर सबकरा से कहलन, 'अब आप सब लोग ई समझ लीं जा कि हम लोग दरवाजा तूड़ के अन्दर जात बानी जा.' कहके पाड़ेजी दरवाजा खोल दिहले अउरी सबकरा साथे भीतरी चल गइले.\nअन्दर जाके सब कमरा के आश्चर्य से देखे लागल काहे से कमरा के दुनो खिड़की बन्द रहे आ पाड़ेजी इत्मीनान से पान मसाला खाये लगले. सब केहु कभी कमरा के त कभी पाड़ेजी के देखे लागल.\n'जेकरा जेकरा शक होखे ऊ पहिले निमना से जाँच लेव कि कमरा के खिड़की अन्दर हाली ठीक से बन्द बा कि ना. बहिना हम त कहेब कि सबसे पहिले तू ही जाँच लऽ.'\nबुआजी खिड़की जाँचे लगली अउर जब तय हो गइल कि खिड़की अन्दर से बन्द बा त उनका माथे पसीना छूटे लागल. पाड़ेजी कबो बुआजी के देखे लगले आ कबो मोहन के. मोहन के त समुझे में ना आवत रहे कि ऊ का कहे. ममतो एकदमे खामोश मगर अचरज से मोहन, बुआजी अउरी पाड़ेजी के बारी बारी से देखे लागल. कमरा के खामोशी पाड़ेजी के जवन आवाज से टूटल ओकरा के सुन के आ ओकर प्रतिक्रया देख के सब अउरी आश्चर्य में पड़ गइल. जबकि पाड़ेजी के चेहरा पर निश्चिन्तता के भाव बरकरार रहे. मानो पाड़ेजी मामला सुलझा दिहले.\nआखिर पाड़ेजी कइले का?\nअंक - 80 (17 मई 2016)


बबुअवा से त बबुनिए नीमन (बतकुच्चन – १२८) – Anjoria\nबबुअवा से त बबुनिए नीमन (बतकुच्चन – १२८)\nअक्टूबर 1, 2013 बतकुच्चन\nबबुअवा से त बबुनिए नीमन रहीत. बाकिर का कइल जाव, उ आन घर के हो गइल आ दमदा नाम कमा लिहले बा. एहसे अब बबुनिया के आगे करे में डर लागत बा. बाकिर एह मुद्दा पर आगे कुछ कहि के फसल ना चाहब आ लवटब पिछला दिन का बाढ़ का तरफ. आए दिन खबर मिलत रहे कि एहिजा हई धस गइल ओहिजा हउ भस गइल. हिन्दी के ध्वस्त आ विध्वंस जइसने संबंध धसला आ भसला में बा. कवनो चीज भा निर्माण अपने से ध्वस्त हो सकेला आ ओकरा के ध्वस्त कइलो जा सकेला. त जब ओकरा के ध्वस्त कइल जाव त ओही के विध्वंस कहल जाला. विध्वंसे से मिलत जुलत होला संहार. बाकिर विध्वंस निर्जीव के कइल जाला इ संहार सजीव के. हालांकि नीरज के एगो कविता के एक लाइन में सृजन के संहार के बात कहल गइल बा, संहार ही हो जब सृजन के नाम पर तब सृजन का संहार ही भवितव्य है. एहिजा सिरजल चीझु का साथे संहार के जोड़ल गइल बा आ सिरजल निर्जीवे के जा सकेला. सजीव के सृजन हमनी के वश मे नइखे, संहार भलहीं कर लीं. चलीं फेर लवटल जाव धसल आ भसल पर. आ एकरे से साफ हो जाई धसावल आ भसावल के अंतर. धसावल में धँसल शामिल होले. जब कवनो चीज समतल से नीचे चल जाव त कहल जाला कि धस गइल आ जब एकरा के कइल जाव त धसावल जाला धसावे के काम होला. भसल आ भसावल में कवनो चीझु टूट के बिखर के गिर जाला भा ओकरा के तूड़ के बिखरा दिहल जाला. एह हालत में ऊ गिर त जाला बाकिर धसे ना जमीन का उपरे समतल से उपरे रहि जाला.\nअब पिछला दिने मुजफ्फरनगर में भइल तवन संहार त रहबे कइल बहुत कुछ के भसाइओ दिहलसि ई दंगा. कहे वाला कहत बाड़ें कि दू गो गोल मिल के ई काम कइलसि आ एही बहाने आपन गोटी लाल कर लिहलसि. बाकिर देखे में मिलत बा कि एह दंगा के हाल उहे हो गइल जवन कबो पुअरा के गाँज में आग लगवला से हो जाला. एक बेर ढंग से लहक उठल त फेर ओकरा के बुतावल मुश्किल हो जाला. धसावे में त रउरा एह बात के निर्णय कर सकीले कि कतना धसावे के बा बाकिर भसावे में राउर नियन्त्रण ना रहि जाव. काहे कि जब कवनो चीझु भसल शुरू करेला त ओह प्रक्रिया में बहुत कुछ अबुझो शामिल हो जाला जवना के पहिले से अनुमान ना लगावल जा सकत रहे. चहनी त कि आग ओतने लगाईं कि ओकरा आँच से घबरा के लोग हमरा छाँहे आ जाव बाकिर लहोक अइसन उठ गइल कि ऊ हमरा से बिदक के फरका जाए ला तइयार हो गइल बा. अब उ घबरा के दोसर ठाँव खोजे में लाग गइल बा आ लागत बा कि हमार वोट बैंक अब धसे भा ना भस जरूर जाई.\nराजनीति का मैदान में एह घरी एही धसवला आ भसवला के दौर चल रहल बा. बात मामर हेठ करे से उपर उठ गइल बा. दू गो बड़का गोल एक दोसरा के धसावे भसावे में लाग गइल बाड़ें. गनीमत बस अतने बा कि केहू केहू के हिंदमहासागर में फेंके के बात नइखे करत. एगो गोल आपन नेता चुन के बता दिहले बा दोसरका गोल चुन त लिहले बा बाकिर बतावल नइखे चाहत. काहे कि तब जीत के वाहवाही का साथे हार के जिम्मो उठावे के पड़ी आ केहू नइखे चाहत कि बबुआ के कान्ह पर हार के बोझा पड़े के अनेसो बन सके. बाकिर हमरा त इहे लागत कि बबुआ से बबुनिए ठीक रहीत. बाकिर जमाना के दोस बा कि महतारी अपना बेटा के त आपन मानेले आ बेटी के बिरान.\nउपर चढ़ के देखा त घर घर एके लेखा!\n(२२ सितंबर २०१३)\nशासन चलावल, बच्चा पालल आ दूध उबालल बिना खड़ा भइले ना हो पावे ( बतकुच्चन – १२७)\nटेंटीहा, लरछूत, आ पराछूत (बतकुच्चन – १२९)\nअप्रैल 19, 2021 Editor\nOne thought on “बबुअवा से त बबुनिए नीमन (बतकुच्चन – १२८)”\nNEEMAN SINGH कहते हैं:\nअक्टूबर 1, 2013 को 7:21 अपराह्न पर\nनीमन त नीमने होला\nबाकिर बेडी काटल बड़ी मुस्किल होला .


टटका खबर, मंगल ३० मार्च – Anjoria\nटटका खबर, मंगल ३० मार्च\nमार्च 30, 2010 news in bhojpuri, टटका खबर\nजेल अपराधियन के किला बन गइल बा\nयूपी का जेल में बन्द अपराधी ओहिजे से आपन अपराध साम्राज्य चलावत बाड़े आ प्रशासन या त मूकदर्शक बनल रहेला या खुलेआम संरक्षण देबेला ओह अपराधियन के. उरई जेल में भइल संघर्ष का बाद लीपापोती का प्रायस में काल्हु पूरा प्रदेश के जेलन पर छापामारी के खानापूरी कइल गइल. कहीं कवनो गड़बड़ी ना मिलल. आल इज वेल!\nकई साल से एके जिला में जमल सिपाहियन के तबादला आदेश\nकई साल से एकही जिला में जमल सिपाही अब नया ठिकाना पर बेजल जइहें. राज्य सरकार के एह फैसला का बाद हर जगह पुलिस विभाग में हड़कम्प मचल बा. बलिये में करीब साढ़े सात सौ सिपाही एह फैसला का चलते दोसरा जिला भेजल जइहें. ढेर दिन से एके जगह जमल सिपाहियन के तानाबाना लोकल अपराधियन से जुड़े लागेला आ दुनु एक दोसरा के संरक्षण देबे लागेलें. अब ऊ लोग आपन तबादला रोकवावे खातिर कोर्ट का शरण में जाये लागल बा.\nगाजीपुर में नाव पलटला से दू जने डूब गइलें\nभाँवरकोल थाना के मुबारकपुर गाँव का लगे काल्हु एगो नाव पलट गइल जवना से शेरपुरकलां के दू गो आदमी डुब गइलें. बाकी बारह जने या त पवँड़ के बाहर निकल अइलें या दोसर लोग बचा लिहल. बाकी दू जने डूब के दहा गइलें आ ओह लोग के लाशो ना मिल पावल.\nविधायक यशपाल रावत के गिरफ्तारी खातिर छापामारी\nगोरखपुर के एगो ठीकेदार के हत्या का मामिला में सहजनवा के निर्दलीय विधायक यशपाल रावत के गिरफ्तारी खातिर पुलिस छापामारी हो रहल बा बाकिर विधायक जी भेंटात नइखन. कहल जा रहल बा कि बीसियो साल से विधायक आ ठीकेदार का बीचे पारिवारिक दुश्मनी चलत आइल बा आ ओहि के परिणति एह हत्या में भइल बा.\nभोजपुरी महोत्सव स्थगित\n३ आ ४ अप्रेल के छपरा में होखेवाला अंतर्राष्ट्रीय भोजपुरी महोत्सव स्थगित हो गइल बा. एकर कारण बतावल गइल बा कि मारीशस सूरीनाम में अप्रेल मई में चुनाव होखे जा रहल बा जवना चलते ओहिजा के राजनेता एहमें अबही शामिल ना हो पवतें. आयोजक लोग का बइठक में छपरा में अंतर्राष्ट्रीय भोजपुरी विश्वविद्यालय के स्थापना पर विचार भइल आ जेपी विश्वविद्यालय से माँग कइल गइल कि भोजपुरी के पढ़ाई एही साल से शुरु कर दिहल जाव.\nमाओवादी प्रचन्ड कपालभाति कइलन\nयोग शिक्षा के विरोधी रहल माओवादी नेता कमल दहल प्रचण्ड योगगुरु बाबा रामदेव का काठमाण्डू शिविर में शामिल भइलें आ कपालभाति आ प्राणायाम सिखलन. बाद में कहलन कि योग साधना सामाजिक रुपान्तर मे् मददगार हो सकेला. बाबा रामदेव कहले बाड़े कि योग आ माओवाद के मिलन से दुनिया में शांति आ समृद्धि आई.\nसिवान चीनी मिल में बमबारी\nअतवार का रात एसकेजी सुगर मिल में चोरी करे घुसल बदमाश गार्डन के हल्ला कइला पर ताबड़तोड़ बम विस्फोट कइलें जवना से एगो गार्ड घवाहिल हो गइल. पुलिस मामिला के तहकीकात करत बिया आ खोजी कुत्ता लगा के हमलावरन के चिन्हे के कोशिश करत बिया. बाकिर अबले कवनो परिणाम सामने नइखे आइल.\nअमिताभ बच्चन का समर्थन में खुल के आइल भाजपा\nगुजरात के पर्यटन ब्राण्ड एम्बेसडर बने वाला अमिताभ बच्चन का पाछा कांग्रेसी हाथ धो के पड़ल बाड़े त भाजपा खुलेआम उनका समर्थन में आ गइल बा. नरेन्द्र मोदी कहलें कि तालिबानी मनोवृति के लोग बिग बी के आलोचना कर रहल बा. कहलन कि गुजरात का विरोध में आपन बुद्धि हेरा देबे वाला लोग काल्हु अमूल दूध मक्खन, भा निमको खाये पर रोक लगावे के बात कर सकेलें काहे कि ई सब गुजरात से आवेला.\nमास्को मेट्रो पर आतंकी हमला में सैंतीस के मौत\nचेचन्या के मजहबी आतंकवादी काल्हु मास्को मेट्रो पर आत्मघाती हमला कर दिहलें जवना से कम से कम सैंतीस आदमी के जान चल गइल. मेट्रो पर ई हमला छह साल का बाद भइल बा. अबले कवनो संगठन एकर जिम्मेदारी नइखे सकरले बाकिर रुस के संघीय सुरक्षा सेवा के संदेह बा कि एकरा पाछे चेचन्या के आतंकवादी हो सकेलें.\nसानिया मिर्जा के निकाह शोएब मलिक से\nपाकिस्तानी टीवी चैनल जियो का रिपोर्ट में कहल गइल बा कि भारत के टेनिस खिलाड़ी सानिया मिर्जा के सगाई पाकिस्तान के क्रिकेट खिलाड़ी शोएब मल्लिक से हो गइल बा आ अप्रेल में दुनु के निकाह हो जाई. शोएब एकरा पहिलहू हैदराबाद के एगो लड़की का साथ फोन पर निकाह कइला का चलते चर्चा में आइल रहलें. चैनल का मुताबिक वलीमा १६ बा १७ अप्रेल के लाहौर में होखी.\nटटका खबर, सोमार, २९ मार्च\nटटका खबर, बुध ३१ मार्च


भोजपुरी में पढ़ें: बाह रे हरिबंश बाबू! कमाल कइ देहल | gonda – News in Hindi | Dainik Bhaskar News\nHome उत्तर प्रदेश भोजपुरी में पढ़ें: बाह रे हरिबंश बाबू! कमाल कइ देहल | gonda...\nभोजपुरी में पढ़ें: बाह रे हरिबंश बाबू! कमाल कइ देहल | gonda – News in Hindi\nविरोधी लोग हो हल्ला कइले, बिल फारि के हरिबंश के ऊपर फेंकले, उनकर माइक तुरि देहले. एह मामला में आठ जाना के राज्यसभा के एह बइठकि से बाहर कई दिहल गइल. ऊ लोग संसद के मैदाने में बइठ गइले. ओहि लोगनि के चाय पियावे हरिबंश बाबू पहुंचि गइले, जवना के प्रशंसा प्रधानमंत्री मोदी भी कइले हा.\nSeptember 23, 2020, 10:54 PM IST\nहरिबंश बाबू, मतलब भोजपुरिया माटी के पत्रकार-राजनेता हरिबंश नारायण सिंह. चरचा में एसे बाड़े कि पहिले राज्यसभा के उप सभापति के रूप में कुछ मेंबर लोगनि के नाराज कई देहले, फेरि ओहि लोगनि खातिर घर से चाय बनवा के पियावे पहुंचि गइले. बतावल जरूरी बा कि बलिया में सिताब दियारा के रहे वाला हरिबंश नारायण सिंह के समाजवादी असर में खाली हरिबंश नाव से भी जानल जाला. बड़का समाजवादी नेता अउर आपातकाल के खिलाफ लड़ाई के हीरो जयप्रकाश नारायण के गांव में पैदा भईले हरिबंश उनकरा से बहुते प्रभावित हउवन. एह घरी ऊ राज्यसभा के उप सभापति बाड़े. अब संसद के दुनो सदन में कुछ ना कुछ अइसन होते बा, जवना के चरचा दोसरा तरीका से होत बा.\nखेती-बारी पर बिल आइल त सरकार के विरोधी दल के लोग विरोध कइले. कहल जाता कि उ लोग बिल पर मतदान चाहत रहे, बाकिर उप सभापति हरिबंश ओकरा के ध्वनि मत से पास बता देहले. इ उप सभापति के अधिकार में बा कि कवना तरीका से मतदान करावत बाड़े. विरोधी लोग हो हल्ला कइले, बिल फारि के हरिबंश के ऊपर फेंकले, उनकर माइक तुरि देहले. एह मामला में आठ जाना के राज्यसभा के एह बइठकि से बाहर कई दिहल गइल. ऊ लोग संसद के मैदाने में बइठ गइले. ओहि लोगनि के चाय पियावे हरिबंश बाबू पहुंचि गइले, जवना के प्रशंसा प्रधानमंत्री मोदी भी कइले हा. ठीके बा, राजनीति में विरोध अउर आपसी संबंध साथे साथे चलेला.\nआपन रिश्ता बनवला रखे से राजनीति में तनाव की स्थिति भी संभरा जाला. एकर उदाहरण बहुते बा. नेहरू के जमाना में का कम विरोध रहे ? बाकिर घरेलू रिश्ता अइसन कि पूछ मति. देश आजादे भइल रहे. डॉ. राममनोहर लोहिया पहिलहिं कांग्रेस छोड़ि देले रहले. साल 1963 में लोहिया जी जेल में रहले. आम के मौसम आइल ते देश के प्रधानमंत्री उनकरा खातिर दिल्ली जेल में आम के पेटी भेजववले. अइसे इ बाति गृहमंत्री बल्लभ भाई पटेल के पसंद ना रहे. बाकिर नेहरू जी कहले कि राजनीति के विरोध अउर व्यक्तिगत रिश्ता अलगा-अलगा रखे के चाहीं. जहां तक राजनीति के बाति बा, लोहिया जी कबो प्रधानमंत्री नेहरू से रियायति ना कइले. एक टाइम के बाति ह. कहीं बलात्कार के घटना भइल रहे.\nलोकसभा में ओह पर चरचा होत रहे. एहि बीच में नेहरू जी कवनो काम से चलि गइले. बाद में संसद के लॉबी में नेहरू अउर लोहिया से भेंट हो गइल. नेहरू के बेटी इंदिरा गांधी भी संगही रहली. लोहियी जी धीरे से इंदिरा गांधी के छिऊंकी काटि लेहले. नेहरू जी असहूं बड़ा खिसियाह मानल जात रहले. बेटी के छिऊंकी काटला पर त अइसन खिसिअइले कि पूछ मति. एह पर लोहिया जी बोलले कि बेटी के छिऊंकी काटला पर इ हालि बा, त ओह दिने लोकसभा में बलात्कार पर चरचा के बेरि काहें भागि गइल. लोग बतावेला कि नेहरू जी के ओह बाति के पछतावा भईल रहे.राजनीतिक विरोध अउरी घरऊ रिश्ता संग संगे चलावे के कहानी बहुते बा. उत्तर प्रदेश के पहिलका मुख्यमंत्री गोविंद बल्लभ पंत अउर क्रांतिकारी लेखक यशपाल के चरचा भी कईल जा सके ला. यशपाल जेल में रहले. मुख्यमंत्री पंत जी अपना विरोधी यशपाल के घरे पहुंचि गइले. उनकरा पत्नी से कहले कि भाभी जी यशपाल जी त जेल में बाड़े. कवनो काम होखे त हमरा से बतइह. लोग त इहो कहेला कि पंत जी यशपाल के घरेलू जरूरत के चिंता करत रहले. एने यशपाल जी भी राजनीति में पंतजी से कवनो समझौता ना कइले.\nएगो अउर बाति बा कि पहिले सदन के अंदर के वाद विवाद ओहि जा निपटा दिहलि जात रहे. अभी इंदिरा गांधी के जमाना के बाति ह. कृष्णचंद्र पंत गृह राज्यमंत्री रहले. विपक्ष में फायर ब्रांड कम्युनिस्ट पार्टी के नेता कृष्णा मुखर्जी से विवाद बड़ा घनघोर हो गईल. कृष्णा मुखर्जी अइसन जिम्मेदार सांसद अउर कृष्णचंद्र पंत नियर गंभीर मंत्री के बीच एह अस्तर तक विवाद चिंता के कारन बनि गईल. सांसद लोग परेशान भ गईले. एही बीचे साहित्यकार सांसद बालकवि बैरागी खड़ा भईले. उ कहले कि माननीय सांसद लोगनि! परेशान मति होख. इ गीता (ग्रंथ) आखिर कृष्णे (भगवान) के ह. एह पर पूरा सदन हंसि परल. गीता मुखर्जी अउर केसी पंत भी हंसि के बईठि गईले.\nएगो बाति जरूर बा कि हंसी-मजाक खातिर खुला दिमाग चाहीं. अब देख ना कि गोविंद बल्लभ पंत जब मुख्यमंत्री रहले विधानसभा में एगो महिला विधायक ए बात पर बड़ा नाराज भईली कि उनकरा क्षेत्र में सड़क के काम नौ महीना पर भी पूरा ना भईल. एह पर पंत जी कहले कि माननीय सदस्य सब काम नौ महीना पर ना हो जाला. ए बाति पर पूरा सदन के संगे महिला विधायक भी हंसि के रहि गईली. कहे के मतलब ई बा कि खुलि के बात रखे के चाहीं अउर मन में कवनो दुश्मनी ना रहे त बड़ से बड़ समस्या के समाधान निकल जाई. हरिबंश बाबू तो खुला मन देखावे के कोशिश कईले बाड़े. बाकी कुल्ही नेते लोग जाने. हमनी के त उहे जानत बाड़ी जा, जवन बतावल-देखावल जात बा.


भोजपुरी पंचायत पत्रिका के दिसम्बर 14 वाला अंक – Anjoria\nबावन पेज के पत्रिका, चार पेज विज्ञापन के, चार पेज संपादकीय सामग्री, बाँचल चउवालीस पेज. तरह तरह के तेरह गो संपादक बाकिर प्रूफ आ भाषा के गलतियन के भरमार का बीच भोजपुरी पंचायत पत्रिका के दिसम्बर 14 वाला अंक में भोजपुरी में मिलल लोकभाषा (भोजपुरी?) में कार्यकारी संपादक प्रभाकर पाण्डेय के लिखल निबन्ध ‘गुरु के?’, साहित्य संपादक केशव मोहन पाण्डेय के लिखल लोकभाषा कहानी (भोजपुरी कह देतीं त पता ना लोग का कहीत?) ‘कठकरेज’, हमार लिखल बतकुच्चन के एगो कड़ी, आ भाजपा सांसद मनोज तिवारी से बिपिन बहार के लिहल साक्षात्कार छोड़ भोजपुरी में कुछ अउर लउकल त छपरा से एगो पाठक के चिट्ठी. बाकी सब कुछ हिन्दी में बा.\nजब जब भोजपुरी पंचायत के अंक मिलेला त शुरू से आखिर ले चातक का तरह देख जानी कि कहवाँ बा स्वाति बून्द. कुछ बून्द मिल जाला बाकिर पियास ना बुताव आ सोचे लागेनी कि का भोजपुरी के भविष्य इहे बा? हिन्दी में पत्रिका, हिन्दी में कार्यक्रम, हिन्दी में विज्ञप्ति, हिन्दी के साहित्यकार. भोजपुरी से बस अतने नाता कि जनम वाला गाँव भा जिला भोजपुरिया इलाका के रहुवे. तीन बरीस से निकलत पत्रिका बाकिर एगो विज्ञापन अइसन ना जवना से कुछ दाम मिलत होखो. कइसे चली एह तरह? करीब एक युग से भोजपुरी के वेबसाइट चलावत अतना ज्ञान त होईए गइल बा कि भोजपुरी में काम करब त कुछ भेंटाए के नइखे. बाकिर हिन्दीओ में क के का भेंटात बा? कुछ भेंटात रहीत त भोजपुरी पत्रिकन के जनमते जम्हुआ ना छूइत. सूरदास के मानी त एक बेर भगवान कृष्णो कह दिहले रहले कि ‘यह ले अपनी लकुटि कमरिया, यह ले अपनी सोटी / तेरी बहुत चराई गईया खाकर बासी रोटी!’\nबाकिर का हमेशा निजी सुख लाभे के चिन्ता से देश समाज बन पावेला? अइसने रहे त मेवाड़ के राजा राणा प्रताप कवना सुख ला घास के रोटी खिअवले अपना लड़िका के? बाद में उनुका भामाशाह भेंटा गइल रहलें बाकिर आजु त भामाशाह लउकते नइखन कतहीं. हालांकि आजु राणा प्रतापो कहाँ लउकत बाड़ें? सभे कवनो ना कवनो गोटी सेट करे का फेर में लागल बा. केहू के भोजपुरी अकादमी के चेयरमैनी चाहीं, केहू के कुछ अउर पद. एही ला चारण भाट लोग बहुते मिल जाई बाकिर लड़ाका ना लउकी. हर साल जतना पदक भोजपुरी का नाम पर दिहल जाला ओकरा अधवो किताब छप जाईत भोजपुरी में त भोजपुरी के कुछ भला हो जाईत.\nरउरा सभे कहब कहब कि पंचायत पत्रिका का बहाने हम आपन दुखड़ा काहे गावे लगनी त हम त इहे कहब कि हमरा लगे समय नइखे हिन्दी पत्रिका पढ़े के. काहे कि भोजपुरी के जतना नुकसान हिन्दी वाले कइले बाड़न ओतना दोसर केहू नइखे कइले. बस एह फेर में कि लोग का कही? हम अतना सब कुछ एह से कह पाइलें कि हमरा ना त केहू से दाम चाहेला ना नाम. ना पदक ना ओहदा. आपन गँवा लुटा के भोजपुरी के काम में लागल बानी बिना एकर चिन्ता कइले कि लोग का कही. करीब बारह बरीस के एह भोजपुरी यात्रा में अनेके लोग भेंटाइल, आइल गइल बाकिर केहू साथे ना रह पावल. काहे कि एह ढिबरी में तेल ना लउकल केहू के. भा हो सकेला कि हमहीं अकेला रहे का रोग के रोगी हईं, केहू के हित मीत ना बना पवनी.\nआखिर में फेरू लवटत बानी भोजपुरी पंचायत पत्रिका ओरि. एगो बेमाँगल सलाह दिहल चाहब. भोजपुरी से मोह बा त कवनो भाषा में लिखीं बाकिर भोजपुरी का सरोकारन पर लिखीं, भोजपुरी पर आ भोजपुरी के चरचा करीं. हिन्दी पत्रिकन के कमी नइखे. भोजपुरी से जुड़ल पत्रिका हिन्दी में होखो हमरा एह बात पर कम विरोध बा, अधिका विरोध एह पर बा कि भोजपुरी सरोकारन के ओतना चरचा नइखे होखत जतना होखे के चाहीं. दोसर ई कि भोजपुरी पंचायत पत्रिका अगर आपन साख बचावल चाहत होखे त प्रूफ आ भाषा पर धेयान दिहला के जरूरत बा.\nप्रूफ आ भाषा के गलती हमरो लिखला में भरपूर मिलेला बाकिर हम अकेले बानी. सीधे कंप्यूटर पर लिखिलें, टपटपाए में गलती होखे के भरपूर गुंजाइश रहेला. बाकिर जहाँ तेरह जने संपादक होखसु तहाँ एह तरह के गलती ना होखे के चाहीं. हर संपादक के साख पर खतरा पैदा होला एह तरह के अशुद्धियन से. हमार बात गलत बुझाव, पीड़ा देव त माफ मत करब जाँ, सुधार लेब जा आपन गलती. काहे कि हम गलते लागे खातिर आ पीड़े देबे ला लिखले बानी ई सब.\nPrevious Post: गति से दुर्गति ले (बतकुच्चन – 178)\nNext Post: सुमना के बाबा\nसभेके जानकारी होखेके चाहीं कि ‘भोजपुरी पंचायत’ भोजपुरी मासिक पत्रिका ना, हिन्दी मासिक पत्रिका हउए।\nजानकारी दिहला ला धन्यवाद!


'नागिन' ला गीत गवली ममता राउत – Anjoria\n'नागिन' ला गीत गवली ममता राउत\nपिछला दिने चर्चित पार्श्व गायिका ममता राउत भोजपुरी फिल्म ‘नागिन’ ला एगो गीत रिकार्ड करवली. गाना के बोल रहुवे ‘लेके हीरो होण्डा, पीछे पड़ल रहल गुण्डा…’. प्यारेलाल यादव ‘कवि’ के लिखल गीट के संगीत रहल राजेश-रजनीश के. फिल्म के निर्देशक हउवें राजकुमार आर.पाण्डेय.\nममता राउत अबहीं ले लगभग 30 गो फिलिमन के पार्श्व गायन कर चुकल बाड़ी. फ़िलहाल ऊ दूरदर्शन के रियलिटी शो ‘भारत की शान’ में गायन प्रतिस्पर्धा में शामिल बाड़ी जहाँ हर केहु उनुका गायन शैली के कायल हो गइल बा. ऊ लगातार छह हफ्ता से ‘बेस्ट परफार्मर ऑफ़ द डे’ बनल बाड़ी. एह शो के जज बाड़ें इसमाईल दरबार आ उषा उत्थप आ एंकरिंग करत बाड़ें मनोज तिवारी.\nदयाल निहलानी के पहिलकी भोजपुरी फिल्म "छपरा के प्रेम कहानी"\n‘सुरसंग्राम’ के विजेता मोहन राठौड़ो नायक बन गइलें.


सीमा सिंह के मिलल भोजपुरिया हेलन सम्मान – Anjoria\nसिनेमा भोजपुरी के डांसिंग क्वीन सीमा सिंह के पिछला दिने दिल्ली में आयोजित छठवां विश्व भोजपुरी सम्मेलन में भोजपुरिया हेलन सम्मान से सम्मानित कइल गइल. नयी दिल्ली के द्वारिका में आयोजित एह समारोह के मंच से जब सम्मानित करे खातिर सीमा सिंह के नाम पुकारल गइल त ओहिजा मौजूद सबही ताली बजा के सीमा सिंह के स्वागत कइल.\nएह अवसर पर भोजपुरी सिनेमा जगत के अनेके बड़हन हस्ती जइसे कि कुणाल सिंह, रिंकू घोष, रानी चटर्जी, निर्देशक असलम शेख, निर्माता निर्देशक राजकुमार पांडे वगैरह मौजूद रहले. कार्यक्रम के कुशल संचालन मनोज भावुक आ अभिनेत्री श्वेता तिवारी कइली. एह मौका पर मनोज भावुक के बनावल एगो डाक्यूमेंटरी फिल्म “50 साल के भोजपुरी सिनेमा के सफर” देखावल गइल.\nगौरतलब बा कि सीमा सिंह के पहिलहू अनेके सम्मान मिल चुकल बा. ‘नाच नचइया धूम मचइया’ के ऊ विजेता रहली. अब भोजपुरिया हेलन के सम्मान मिलला पर समूचा भोजपुरी फिल्म जगत उनुका के बधाई दिहले बा.


30. विशाल सिंह जी के 2गो कबिता (59, 60) - माईभाखा कबितई प्रतियोगिता\n1. देशवा के सान बाड़े हो किसान\nदेशवा के सान बाड़े हो किसान\nजय जय हो किसान\nतुहि हवs भगवान\nबंजरो जमीन तू करेलs जवान\nतू ही हवs किसान\nनाज बा देशवा के तहरा पर\nदेवेलs खुनवा से सींच\nधके बंजरो जमीन के\nएहि से करेला सलाम\nतहरा के देशवा हो\nहसुआ खुरपी अऊरो कुदाल\nइहे बाटे तहरो हो अउजार\nतुहु करेलs कमाल ढके\nखेतवा में हो\nइहे से त करेला सलाम तहरो के देशवा हो\nउपजावेलs जान तू खेतवा में हो\nका भइल कइसे भइल की\nछोडs ताड़s देशवा के हमनी के तू\nना रहबs त चली कइसे हमनी के देश\nतुहि बाड़s हमनी के देशवा के सान\nआ तुहि जा ताडs छोड़ी हमनी के जहान\nरहब ना देशवा में त तू\nत के उपजाइ गेहुआ अउरी धान\nआ के करि खेतवा से हो अतना प्यार\n2. पिया छोड़ी के गउवा समजवा\nपिया छोड़ी के गउवा समजवा।।\nए रामा कवनs ई सहर में गइले।।\nना जाने कहवा उहो भुलइले।।\nकवन दिहलस मातीया रे उनको मार।।\nभूली गइले उहो गउवा अउरो समाज।।\nबाड़े उहो बहुते हो उहो सुकवार ।।\nछोड़ी के हमके गइले उहो कहा।।\nकहवा उहो रहिए ना ही कवनो घरवा दुवार!!\nकइसे के खाइए अउरो बनइहे दूसरे हो जगह!!\nकहले की जात बानी कवन रे कोयला खान।।\nकहवा बाटे कोयला इहो रे खानवा ।।\nकहले जाइ उहा करम कोलियरीया में ।।\nहमहू हो काम।।\nकहले आईब हम ढेर बाद।।\nजब से उ गइले ना लागत बाटे मनवा हमार।।\nविशाल सिंह, आयु- 16 वर्ष\nप्रतियोगिता भोजपुरी माईभाखा विशाल सिंह


प्रयोगकर्ता वार्ता:Anil stha - विकिपीडिया\nWelcome! Anil stha\nस्वागतम्! नमस्कार Anil stha जी, भोजपुरी विकिपीडिया पर राउर बहुत स्वागत बा!\nAnil stha जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 20,044 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n"https://bh.wikipedia.org/w/index.php?title=प्रयोगकर्ता_वार्ता:Anil_stha&oldid=625853" से लिहल गइल